               AN COIMISIÚN EORPACH
            An Bhruiséil,27.1.2021
            COM(2020) 832 final/2
            2020/0367(NLE)
            COM(2020) 832 final of 10.12.2020 downgraded on 27.1.2021.
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh le hAirteagal 164 den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as Fuinneamh Adamhach i dtaca le cinneadh a ghlacadh chun an Prótacal maidir le hÉirinn/Tuaisceart Éireann a ghabhann leis an gComhaontú sin a leasú

               MEABHRÁN MÍNIÚCHÁIN

               1.Ábhar an togra

               Molann an Coimisiún go mbunóidh an Chomhairle an seasamh atá le glacadh thar ceann an Aontais sa Chomhchoiste a bunaíodh leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (“an Comhaontú um Tharraingt Siar”) maidir le cinneadh ó Chomhchoiste an Comhaontú sin a leasú.

               2.COMHTHÉACS AN TOGRA

               2.1.An Comhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach

               Leagtar amach sa Chomhaontú um Tharraingt Siar na socruithe maidir le tarraingt siar rianúil na Ríochta Aontaithe as an Aontas agus as Euratom. Tháinig an Comhaontú um Tharraingt Siar i bhfeidhm an 1 Feabhra 2020.

               2.2.An Comhchoiste

               Tá an Comhchoiste arna bhunú faoi Airteagal 164(1) den Chomhaontú um Tharraingt Siar comhdhéanta d'ionadaithe an Aontais agus na Ríochta Aontaithe. Beidh an tAontas agus an Ríocht Aontaithe ina gcomhchathaoirligh air. In Iarscríbhinn VIII a ghabhann leis an gComhaontú um Tharraingt Siar, leagtar síos rialacha nós imeachta an Chomhchoiste. Tagann an Comhchoiste le chéile ar a laghad uair sa bhliain nó arna iarraidh sin don Aontas nó don Ríocht Aontaithe agus is de chomhthoiliú a shocróidh an Comhchoiste sceideal na gcruinnithe agus clár na gcruinnithe.

               Leagtar síos cúraimí an Chomhchoiste in Airteagal 164 den Chomhaontú um Tharraingt Siar agus is iad seo a leanas go príomha:

               ·maoirseacht a dhéanamh ar chur chun feidhme agus ar chur i bhfeidhm an Chomhaontaithe go díreach nó trí obair na gcoistí speisialaithe a thuairiscíonn dó;

               ·cinntí agus moltaí a ghlacadh, lena n-áirítear leasuithe ar an gComhaontú sna cásanna dá bhforáiltear ann;

               ·fadhbanna a chosc agus díospóidí a d'fhéadfadh teacht chun cinn maidir le léirmhíniú agus cur i bhfeidhm an Chomhaontaithe a réiteach.

               2.3.An cinneadh atá beartaithe ag an gComhchoiste

               Is féidir leis an gComhchoiste cinneadh a ghlacadh lena leasaítear an Comhaontú um Tharraingt Siar, de bhun Airteagal 164(5)(d) den Chomhaontú, chun earráidí a cheartú, chun aghaidh a thabhairt ar neamhghníomhartha nó easnaimh eile, nó chun aghaidh a thabhairt ar chásanna nach raibh coinne leo nuair a síníodh an Comhaontú um Tharraingt Siar, ar an gcoinníoll nach leasaítear leis na modhnuithe eilimintí bunriachtanacha an Chomhaontaithe.

               Is é is aidhm don chinneadh atá beartaithe aghaidh a thabhairt ar earráidí nach ndéanann leasú ar eilimintí bunriachtanacha an Chomhaontaithe um Tharraingt Siar.

               Beidh an cinneadh atá beartaithe ina cheangal ar na Páirtithe i gcomhréir le hAirteagal 166(2) den Chomhaontú um Tharraingt Siar. I gcomhréir le Riail 9 de na Rialacha Nós Imeachta, sonrófar i gcinntí arna nglacadh ag an gComhchoiste an dáta a dtiocfaidh siad i bhfeidhm.

               3.An seasamh atá le glacadh thar ceann an Aontais

               Ceartú Iarscríbhinn 2 a ghabhann leis an bPrótacal maidir le hÉirinn/Tuaisceart Éireann

               Cuireadh an Prótacal maidir le hÉirinn/Tuaisceart Éireann i bhfeidhm chun aghaidh a thabhairt ar imthosca uathúla oileán na hÉireann faoi chuimsiú tharraingt siar na Ríochta Aontaithe as an Aontas. Áirítear ann forálacha chun teorainn chrua idir Éire agus Tuaisceart Éireann a sheachaint agus déantar foráil maidir le hailíniú Thuaisceart Éireann le sraith theoranta rialacha a bhaineann le Margadh Aonair an Aontais d'earraí. In Iarscríbhinn 2 a ghabhann leis an bPrótacal tá liosta d'fhorálacha dhlí an Aontais dá dtagraítear in Airteagal 5(4) den Phrótacal, a bhfuil feidhm acu sa chás sin maidir le Tuaisceart Éireann. Liostaíodh dhá ghníomh san Iarscríbhinn seo freisin, de dhearmad, lena gcuirtear d'oibleagáid ar mhonaróirí feithiclí nua saothair éadroim meánastaíochtaí sonracha CO2 feithiclí nua arna gclárú san Aontas a laghdú de réir a chéile, cé nach mbaineann siad le hearraí a chur ar an margadh san Aontas.

               4.Bunús dlí

               4.1.Bunús dlí nós imeachta

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Is éard atá sa chinneadh a iarrtar ar an gComhchoiste a ghlacadh gníomh a bhfuil éifeachtaí dlíthiúla aige. Beidh an gníomh atá beartaithe ina cheangal ar dhlí na bPáirtithe i gcomhréir le hAirteagal 166(2) den Chomhaontú.

               Leis an ngníomh atá beartaithe ní fhorlíonfar ná ní leasófar creat institiúideach an Chomhaontaithe.

               Dá bhrí sin, is é Airteagal 218(9) CFAE an bunús dlí nós imeachta le haghaidh an chinnidh atá beartaithe.

               Ar thaobh amháin, baineann cuspóir agus ábhar an ghnímh atá beartaithe le leasú a dhéanamh ar an gComhaontú chun aghaidh a thabhairt ar neamhghníomhartha nó easnaimh, gan na heilimintí bunriachtanacha atá ann a leasú, agus, ar an taobh eile, an Comhaontú a leasú i gcás dá bhforáiltear go sonrach leis an gcomhaontú sin.

               Is ar Airteagal 50(2) den Chonradh ar an Aontas Eorpach a bunaíodh tabhairt i gcrích an Chomhaontaithe.

               Dá bhrí sin, agus i gcomhréir leis an mbunphrionsabal nach féidir gníomh a leasú ach le gníomh den chineál céanna, is é Airteagal 50(2) den Chonradh ar an Aontas Eorpach bunús dlí substainteach an chinnidh atá beartaithe.

               4.2.Bunús dlí substainteach

               Leis an gcinneadh maidir le ‘Ceartúcháin’ cuirtear Prótacal NI chun feidhme, a tugadh i gcrích ar bhonn Airteagal 50. Ós rud é gur comhaontú trádála idir an tAontas Eorpach agus an Ríocht Aontaithe i ndáil le Tuaisceart Éireann é Prótacal Thuaisceart Éireann, is é Airteagal 207 CFAE an bunús dlí freisin.

               Dá bhrí sin, is é Airteagal 50 CAE agus Airteagal 207 CFAE na bunúis shubstaintiúla dlí le haghaidh an chinnidh atá beartaithe.

               4.3.Conclúid

               Ba cheart Airteagal 50 CAE agus Airteagal 207 CFAE a bheith ina mbunús dlí don chinneadh atá beartaithe, i gcomhar le hAirteagal 218(9) CFAE.

               5.Foilsiú an ghnímh atá beartaithe

               Ós rud é go ndéanfar, le cinneadh an chomhchoiste, an Comhaontú um Tharraingt Siar a leasú, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.

               2020/0367 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh le hAirteagal 164 den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as Fuinneamh Adamhach i dtaca le cinneadh a ghlacadh chun an Prótacal maidir le hÉirinn/Tuaisceart Éireann a ghabhann leis an gComhaontú sin a leasú

               TÁ COMHAIRLE AN AONTAIS EORPAIGH,

               Ag féachaint don Chonradh ar an Aontas Eorpach, agus go háirithe Airteagal 50(2) de,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Thug an tAontas an Comhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (“an Comhaontú um Tharraingt Siar”) i gcrích le Cinneadh (AE) 2020/135
                  1
                 ón gComhairle an 30 Eanáir 2020 agus tháinig sé i bhfeidhm an 1 Feabhra 2020.

               (2)Le hAirteagal 164(5)(d) den Chomhaontú um Tharraingt Siar cumhachtaítear don Chomhchoiste cinntí a ghlacadh lena leasaítear an Comhaontú sin, ar choinníoll gur gá na leasuithe sin chun earráidí a cheartú, chun aghaidh a thabhairt ar neamhghníomhartha nó easnaimh eile, nó chun aghaidh a thabhairt ar chásanna nach raibh coinne leo nuair a síníodh an Comhaontú, agus ar choinníoll nach ndéantar eilimintí bunriachtanacha an Chomhaontaithe sin a leasú leis na cinntí sin. De bhun Airteagal 166(2) den Chomhaontú um Tharraingt Siar, tá na cinntí arna nglacadh ag an gComhchoiste ina gceangal ar an Aontas agus ar an Ríocht Aontaithe. Na cinntí sin a mbeidh na héifeachtaí dlíthiúla céanna acu agus atá ag an gComhaontú um Tharraingt Siar, ní mór don Aontas agus don Ríocht Aontaithe iad a chur chun feidhme. I gcomhréir le hAirteagal 182 den Chomhaontú um Tharraingt Siar, is dlúthchuid den Chomhaontú sin an Prótacal maidir le hÉirinn/Tuaisceart Éireann.

               (3)Rinneadh, de dhearmad, dhá ghníomh dlí maidir le feidhmíocht astaíochtaí CO2 gluaisteán agus veaineanna nua a chláraítear san Aontas a liostú in Iarscríbhinn 2, pointe 9, a ghabhann leis an bPrótacal maidir le hÉirinn/Tuaisceart Éireann. Murab ionann agus reachtaíocht eile a liostaítear in Iarscríbhinn 2 agus a rinneadh infheidhme le hAirteagal 5(4) den Phrótacal maidir le hÉirinn/Tuaisceart Éireann, ní bhaineann an dá Rialachán seo le hearraí a chur ar an margadh san Aontas. Ba cheart, dá bhrí sin, iad a bhaint ón Iarscríbhinn sin.

               (4)Baineann gníomh dlí amháin maidir le plaistigh aon úsáide le hearraí den sórt sin a chur ar an margadh agus le saorghluaiseacht earraí, ach i bpáirt. Níor cheart a áireamh in Iarscríbhinn 2 a ghabhann leis an bPrótacal ach na forálacha sin atá fíor-riachtanach chun rialacha an mhargaidh inmheánaigh i ndáil le Tuaisceart Éireann a chur i bhfeidhm.

               (5)Ba cheart don Chomhchoiste cinneadh a ghlacadh de bhun Airteagal 164(5)(d) den Chomhaontú um Tharraingt Siar chun aghaidh a thabhairt ar na hearráidí sin.

               (6)Is iomchuí, dá bhrí sin, an seasamh atá le glacadh thar ceann an Aontais sa Chomhchoiste a bhunú,

               TAR ÉIS AN CINNEADH SEO A GHLACADH:

               Airteagal 1

               An seasamh atá le glacadh thar ceann an Aontais sa Chomhchoiste a bunaíodh leis an gComhaontú um Tharraingt Siar maidir le cinneadh ó Chomhchoiste atá le déanamh i gcomhréir le hAirteagal 164(5)(d) de, is éard a bheidh ann an Comhaontú um Tharraingt Siar a leasú mar a leanas:

               In Iarscríbhinn 2 a ghabhann leis an bPrótacal maidir le hÉirinn/Tuaisceart Éireann, déanfar an dá hiontráil seo a leanas faoi "9. Mótarfheithiclí, lena n-áirítear tarracóirí talmhaíochta agus foraoiseachta" i ndiaidh na hiontrála "Rialachán (AE) 2015/758 ó Pharlaimint na hEorpa agus ón gComhairle an 29 Aibreán 2015 maidir le ceanglais chineálcheadaithe chun an córas eCall infheithicle atá bunaithe ar an tseirbhís 112 a chur in úsáid agus lena leasaítear Treoir 2007/46" a scriosadh :

               –"Rialachán (CE) Uimh. 443/2009 ó Pharlaimint na hEorpa agus ón gComhairle an 23 Aibreán 2009 lena socraítear na caighdeáin feidhmíochta maidir le hastaíochtaí do ghluaisteáin nua phaisinéirí mar chuid de chur chuige comhtháite an Chomhphobail chun astaíochtaí CO2 ó fheithiclí saothair éadroim a laghdú"
                  2
               ; agus

               –"Rialachán (CE) Uimh. 510/2011 ó Pharlaimint na hEorpa agus ón gComhairle an 11 Bealtaine 2011 lena socraítear na caighdeáin feidhmíochta d'astaíochtaí ó fheithiclí tráchtála éadroma nua mar chuid de chur chuige comhtháite an Aontais chun astaíochtaí CO2 ó fheithiclí saothair éadroim a laghdú"
                  3
               .

               In Iarscríbhinn 2 a ghabhann leis an bPrótacal, cuirtear an nóta seo a leanas isteach faoi "25. Dramhaíl", i ndiaidh na hiontrála "Treoir (AE) 2019/904 ó Pharlaimint na hEorpa agus ón gComhairle an 5 Meitheamh 2019 maidir leis an tionchar atá ag táirgí plaisteacha áirithe ar an gcomhshaol a laghdú":

               “Maidir le cur i bhfeidhm na nAirteagal agus na gCodanna sin agus sa Ríocht Aontaithe i ndáil le Tuaisceart Éireann, léifear aon tagairt do ‘3 Iúil 2021’ in Airteagal 4(1), in Airteagal 14 agus in Airteagal 17(1) mar ‘1 Eanáir 2022’. Ní bheidh feidhm ag Airteagail 2, 3, 14 agus 17, ná ag Cuid F den Iarscríbhinn, ach a mhéid a bhaineann siad le hAirteagal 4 go hAirteagal 7.”

               In Iarscríbhinn 2 a ghabhann leis an bPrótacal maidir le hÉirinn/Tuaisceart Éireann, ba cheart na forálacha seo a leanas a chur isteach faoi “25. Dramhaíl":

               –Airteagail 2 go 7, 14 agus 17 chomh maith le Codanna A, B, C, D agus F den Iarscríbhinn a ghabhann le Treoir (AE) 2019/904 ó Pharlaimint na hEorpa agus ón gComhairle an 5 Meitheamh 2019 maidir leis an tionchar atá ag táirgí plaisteacha áirithe ar an gcomhshaol a laghdú
                  4
               .

               Airteagal 2

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        IO L 29, 31.1.2020, lch.1.

                     (2)

                        IO L 140, 5.6.2009, lch. 1.

                     (3)

                        IO L 145, 31.5.2011, lch. 1.

                     (4)

                        IO L 155, 12.6.2019, lch. 1.

    ---documentbreak---

               AN COIMISIÚN EORPACH
            An Bhruiséil,27.1.2021
            COM(2020) 832 final/2
            COM(2020) 832 final of 10.12.2020 downgraded on 27.1.2021.
            IARSCRÍBHINN
            a ghabhann le
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh le hAirteagal 164 den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as Fuinneamh Adamhach i dtaca le cinneadh a ghlacadh chun an Prótacal maidir le hÉirinn/Tuaisceart Éireann a ghabhann leis an gComhaontú sin a leasú

               IARSCRÍBHINN

               Cinneadh ../2020 ón gComhchoiste a Bunaíodh leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach

               an [dáta] 2020

               lena leasaítear an Prótacal maidir le hÉirinn agus Tuaisceart Éireann a ghabhann leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (‘Prótacal IE/NI’)

               TÁ AN COMHCHOISTE,

               Ag féachaint don Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (‘an Comhaontú Um Tharraingt Siar’), agus go háirithe pointe (d) d'Airteagal 164(5) de,

               De bharr an mhéid seo a leanas:

               (1)Le pointe (d) d'Airteagal 164(5) den Chomhaontú um Tharraingt Siar, cuirtear ar a chumas don Chomhchoiste a bunaíodh faoi Airteagal 164(1) den Chomhaontú (‘an Comhchoiste’) cinntí a ghlacadh lena ndéanfar an Comhaontú um Tharraingt Siar a leasú, ar choinníoll gur gá na leasuithe sin chun earráidí a cheartú, chun aghaidh a thabhairt ar neamhghníomhartha nó ar easnaimh eile, nó chun aghaidh a thabhairt ar chásanna nach raibh coinne leo nuair a síníodh an Comhaontú, agus ar choinníoll nach bhféadfaidh na cinntí sin eilimintí ríthábhachtacha an Chomhaontaithe a leasú. De bhun Airteagal 166(2) den Chomhaontú um Tharraingt Siar, tá na cinntí arna nglacadh ag an gComhchoiste ina gceangal ar an Aontas agus ar an Ríocht Aontaithe. Ní mór don Aontas agus don Ríocht Aontaithe cinntí den sórt sin, a bhfuil na héifeachtaí dlíthiúla céanna acu agus atá ag an gComhaontú um Tharraingt Siar, a chur chun feidhme.

               (2)Faoi Airteagal 182 den Chomhaontú um Tharraingt Siar, is dlúthchuid den Chomhaontú sin an Prótacal maidir le hÉirinn/Tuaisceart Éireann (‘an Prótacal’).

               (3)Ní bhaineann dhá ghníomh dlí maidir le feidhmíocht astaíochtaí CO2 gluaisteán nua agus veaineanna nua a chláraítear san Aontas agus a liostaítear faoi cheannteideal 9 d’Iarscríbhinn 2 a ghabhann leis an bPrótacal agus a rinneadh infheidhme maidir leis an Ríocht Aontaithe agus sa Ríocht Aontaithe i ndáil le Tuaisceart Éireann de réir Airteagal 5(4) den Phrótacal sin, le feithiclí den sórt sin a chur ar an margadh san Aontas. Dá bhrí sin ba cheart iad a bhaint d'Iarscríbhinn 2 a ghabhann leis an bPrótacal;

               (4)Tá ocht ngníomh dhlíthiúla ann atá riachtanach do chur i bhfeidhm rialacha an mhargaidh inmheánaigh d'earraí i ndáil le Tuaisceart Éireann agus a fágadh ar lár tráth a nglactha, ba cheart na gníomhartha sin a chur le hIarscríbhinn 2 a ghabhann leis an bPrótacal.

               (5)Chun raon feidhme cur i bhfeidhm gníomhartha sonracha áirithe a liostaíodh in Iarscríbhinn 2 a ghabhann leis an bPrótacal maidir le hÉirinn/Tuaisceart Éireann a shoiléiriú, ba cheart trí nóta a chur leis an Iarscríbhinn sin;

               TAR ÉIS AN CINNEADH SEO A GHLACADH

               Airteagal 1

               Déanfar Iarscríbhinn 2 a ghabhann leis an bPrótacal a ghabhann leis an gComhaontú um Tharraingt Siar a leasú mar a leanas:

               1.faoin gceannteideal “9. Mótarfheithiclí, lena n‑áirítear tarracóirí talmhaíochta agus foraoiseachta”, scriosfar na n‑iontrálacha seo a leanas:

               “–
                     Rialachán 443/2009 ó Pharlaimint na hEorpa agus ón gComhairle an 23 Aibreán 2009 lena socraítear na caighdeáin feidhmíochta maidir le hastaíochtaí do ghluaisteáin nua phaisinéirí mar chuid de chur chuige comhtháite an Chomhphobail chun astaíochtaí CO2 ó fheithiclí saothair éadroim a laghdú

               “–
                     Rialachán (AE) Uimh. 510/2011 ó Pharlaimint na hEorpa agus ón gComhairle an 11 Bealtaine 2011 lena socraítear na caighdeáin feidhmíochta d'astaíochtaí ó fheithiclí tráchtála éadroma nua mar chuid de chur chuige comhtháite an Aontais chun astaíochtaí CO2 ó fheithiclí saothair éadroim a laghdú”

               2.faoin gceannteideal “6. Rialacháin maidir le coimircí déthaobhacha”, cuirfear an iontráil seo a leanas leis:

               “–
                     Rialachán (AE) 2019/287 ó Pharlaimint na hEorpa agus ón gComhairle an 13 Feabhra 2019 lena gcuirtear chun feidhme clásail choimirce dhéthaobhacha agus sásraí eile lenar féidir aistarraingt shealadach a dhéanamh ar na fabhair tharaife a bhaineann le comhaontuithe trádála áirithe a thabhairt i gcrích idir an tAontas Eorpach agus tríú tíortha
                  1
               ";

               3.faoin gceannteideal “23. Ceimiceáin agus ábhair ghaolmhara”, cuirfear an iontráil seo a leanas leis:

               “–
                     Rialachán (CE) Uimh. 111/2005 ón gComhairle lena leagtar síos rialacha chun faireachán a dhéanamh ar an trádáil i réamhtheachtaithe drugaí idir an Comhphobal agus tríú tíortha
                  2
               *”;

               4.faoin gceannteideal “25. Dramhaíl”, cuirfear an iontráil seo a leanas leis:

               “–
                     Airteagail 2 go 7, Airteagail 14 agus 17 agus Codanna A, B, C, D agus F den Iarscríbhinn a ghabhann le Treoir (AE) 2019/904 ó Pharlaimint na hEorpa agus ón gComhairle an 5 Meitheamh 2019 maidir le laghdú ar an tionchar atá ag táirgí plaisteacha áirithe ar an gcomhshaol
                  3
               *”;

               5.faoin gceannteideal “29. Bia – ginearálta”, cuirfear an iontráil seo a leanas leis:

               “–
                     Treoir 2011/91/AE ó Pharlaimint na hEorpa agus ón gComhairle an 13 Nollaig 2011 maidir le tásca nó marcanna lena sainaithnítear an luchtóg lena mbaineann bia‑earra
                  4
               ”;

               6.faoin gceannteideal “42. Ábhar atáirgthe plandaí”, cuirfear an iontráil seo a leanas leis:

               “–
                     Treoir 66/401/LEE ón gComhairle an 14 Meitheamh 1996 maidir le síolta plandaí farae a mhargú
                  5

               –
                     Treoir 98/56/CE ón gComhairle an 20 Iúil 1998 maidir le hábhar iomadaithe plandaí ornáideacha a mhargú
                  6

               –
                     Treoir 2008/72/CE ón gComhairle an 15 Iúil 2008 maidir le hábhair iomadaithe agus plandaithe glasraí ornáideacha, seachas síolta a mhargú
                  7
               ”;

               7.faoin gceannteideal “47. Ilghnéitheach”, cuirfear an iontráil seo a leanas leis:

               “–
                     Rialachán (AE) 2019/880 ó Pharlaimint na hEorpa agus ón gComhairle maidir le hearraí cultúir a thabhairt isteach agus a allmhairiú”

               8.faoin gceannteideal “4. Gnéithe trádáilbhunaithe ginearálta”, tar éis na hiontrála do “Rialachán (AE) Uimh. 978/2012 ó Pharlaimint na hEorpa agus ón gComhairle an 25 Deireadh Fómhair 2012 lena gcuirtear i bhfeidhm scéim um fhabhair tharaife ghinearálaithe agus lena n‐aisghairtear Rialachán (CE) Uimh. 732/2008 ón gComhairle”, cuirfear an nóta seo a leanas isteach:

               “Gan dochar don fhíoras go mbeidh fabhair tharaife le haghaidh tíortha incháilithe de bhun Scéim Ghinearálta um Fhabhair an Aontais infheidhme sa Ríocht Aontaithe i ndáil le Tuaisceart Éireann:

               –ní thuigfear as na tagairtí do “Ballstát” in Airteagal 9(1)(c)(ii) agus i gCaibidil VI [Forálacha maidir le cosaint agus faireachas] de Rialachán (AE) Uimh. 978/2012 go n‐áirítear an Ríocht Aontaithe i ndáil le Tuaisceart Éireann;

               –ní thuigfear as na tagairtí do “margadh an Aontais” in Airteagal 2(k) agus i gCaibidil VI [Forálacha maidir le cosaint agus faireachas] de Rialachán (AE) Uimh. 978/2012 go n‐áirítear iontu margadh na Ríochta Aontaithe i ndáil le Tuaisceart Éireann; agus

               –ní thuigfear as na tagairtí do “tairgeoirí an Aontais” agus do “tionscal an Aontais” i Rialachán (AE) Uimh. 978/2012 go n‑áirítear iontu táirgeoirí nó tionscal na Ríochta Aontaithe i ndáil le Tuaisceart Éireann.”;

               9.faoin gceannteideal “5. Ionstraimí cosanta trádála”, díreach faoin gceannteideal, cuirfear isteach an nóta seo a leanas:

               “Gan dochar don fhíoras go mbeidh feidhm ag bhearta cosanta nua trádála an Aontais sa Ríocht Aontaithe i ndáil le Tuaisceart Éireann, ní thuigfear as na tagairtí do “Ballstáit” ná “Aontas” i Rialachán (AE) 2016/1036, Rialachán (AE) 2016/1037, Rialachán (AE) 2015/478 agus Rialachán 2015/755 go n‐áirítear iontu an Ríocht Aontaithe i ndáil le Tuaisceart Éireann. Ina theannta sin, maidir le hallmhaireoirí a d'íoc dleachtanna frithdhumpála nó frithchúitimh an Aontais ar allmhairiú earraí a bhfuarthas imréiteach custaim ina leith i dTuaisceart Éireann, féadfaidh siad aisíocaíocht ar na dleachtanna sin a iarraidh go heisiach de bhun Airteagal 11(8) de Rialachán (AE) 2016/1036 nó Airteagal 21 de Rialachán (AE) 2016/1037 faoi seach.”;

               10.faoin gceannteideal “6. Rialacháin maidir le coimircí déthaobhacha”, díreach faoin gceannteideal, cuirfear isteach an nóta seo a leanas:

               “Gan dochar don fhíoras go bhfuil feidhm ag bearta coimirce déthaobhacha an Aontais sa Ríocht Aontaithe i ndáil le Tuaisceart Éireann, ní thuigfear as na tagairtí do “Ballstáit” ná “Aontas” sna rialacháin a liostaítear thíos go n‐áirítear iontu an Ríocht Aontaithe i ndáil le Tuaisceart Éireann.”;

               11.faoin gceannteideal “25. Dramhaíl” tar éis na hiontrála do “Treoir (AE) Uimh. 2019/904 ó Pharlaimint na hEorpa agus ón gComhairle an 5 Meitheamh 2019 maidir le laghdú ar an tionchar atá ag táirgí plaisteacha áirithe ar an gcomhshaol”, cuirfear isteach an nóta seo a leanas:

               “I ndáil le cur i bhfeidhm na nAirteagal agus na gCodanna sin maidir leis an Ríocht Aontaithe agus sa Ríocht Aontaithe i ndáil le Tuaisceart Éireann, léifear aon tagairt do ‘3 Iúil 2021’ in Airteagal 4 (1), agus in Airteagail 14 agus 17 (1) mar thagairt do ‘1 Eanáir 2022’. Beidh feidhme ag Airteagail 2, 3, 14 agus 17, agus Cuid F den Iarscríbhinn, a mhéid a bhaineann siad le hAirteagail 4 go 7.”.

               Airteagal 2

               Tiocfaidh an Cinneadh seo i bhfeidhm an lá tar éis dháta a ghlactha.

               Arna dhéanamh sa...,

               Thar ceann an Chomhchoiste

               Na Comhchathaoirligh

                     (1)

                        IO L  53, 22.2.2019, lch. 1.

                     (2)

                        IO L  22, 26.1.2005, lch. 1.

                     (3)

                        IO L  155, 12.6.2019, lch. 1.

                     (4)

                        IO L  334, 16.12.2011, lch. 1.

                     (5)

                        IO 125, 11.7.1966, lch. 2298, eagrán speisialta Béarla: Sraith I Imleabhar 1965‑1966 lch. 132.

                     (6)

                        IO L  226, 13.8.1998, lch. 16.

                     (7)

                        IO L  205, 1.8.2008, lch. 28.


               AN COIMISIÚN EORPACH
            An Bhruiséil,27.1.2021
            COM(2020) 833 final/2
            2020/0369(NLE)
            COM(2020) 833 final of 10.12.2020 downgraded on 27.1.2021
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú le hAirteagal 164 den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach a mhéid a bhaineann le láithreacht an Aontais

               MEABHRÁN MÍNIÚCHÁIN

               1.Ábhar an togra

               Molann an Coimisiún go bhformheasfaidh an Chomhairle an seasamh atá le glacadh thar ceann an Aontais sa Chomhchoiste arna bhunú leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (“an Comhaontú um Tharraingt Siar”) i dtaca le cinneadh ó Chomhchoiste i ndáil leis na socruithe oibre praiticiúla a bhaineann le feidhmiú na gceart dá dtagraítear in Airteagal 12(2) den Phrótacal maidir le hÉirinn agus Tuaisceart Éireann a ghabhann leis an gComhaontú um Tharraingt Siar (‘an Prótacal’).

               2.Comhthéacs an togra

                  Leis an gcéad mhír d’Airteagal 12 den Phrótacal cuirtear an fhreagracht ar an Ríocht Aontaithe as na forálacha i ndlí an Aontais a dhéantar infheidhme leis an bPrótacal a chur chun feidhme agus a chur i bhfeidhm. De réir an dara mír d’Airteagal 12, tá an ceart ag ionadaithe den Aontas a bheith i láthair i rith aon ghníomhaíochtaí de chuid údaráis na Ríochta Aontaithe a bhaineann le cur chun feidhme agus cur i bhfeidhm forálacha i ndlí an Aontais a dhéantar infheidhme leis an bPrótacal sin, mar aon le gníomhaíochtaí a bhaineann le hAirteagal 5 a chur chun feidhme agus a chur i bhfeidhm, agus cuirfidh an Ríocht Aontaithe gach faisnéis ábhartha a bhaineann le gníomhaíochtaí den sórt sin ar fáil, arna hiarraidh sin, ós amhlaidh atá sé d’oibleagáid ar an Ríocht Aontaithe láithreacht na n‑ionadaithe sin den Aontas a éascú, cuirfidh sí an fhaisnéis sin ar fáil dóibh agus déanfaidh sí bearta rialaithe arna n‑iarraidh sin d’ionadaithe den Aontas.

                  Tá láithreacht an Aontais, a bhunaítear le hAirteagal 12 den Phrótacal, ceaptha chun a áirithiú gur féidir leis an Aontas faireachán éifeachtach a dhéanamh ar chur i bhfeidhm agus ar chur chun feidhme dhlí an Aontais, a dhéantar infheidhme i ndáil le Tuaisceart Éireann, ag údaráis na Ríochta Aontaithe. Luaitear go sainráite in Airteagal 12(4) den Phrótacal go bhfuil ag institiúidí agus comhlachtaí an Aontais, lena n‑áirítear go háirithe Cúirt Bhreithiúnais na hEorpa, na cumhachtaí céanna a thugtar dóibh le dlí an Aontais i dtaca leis sin.

               3.An seasamh atá le glacadh thar ceann an Aontais

               Socruithe oibre praiticiúla maidir le feidhmiú na gceart de bhun Airteagal 12(2) den Phrótacal

               Ionas go mbeidh éifeacht leis na cearta a dheonaítear le hAirteagal 12(2) den Phrótacal, leis na socruithe oibre praiticiúla a leagtar amach i gCinneadh ón gComhchoiste foráiltear don méid a leanas

               –pribhléidí agus díolúintí i ndáil le hionadaithe den Aontais a fheidhmíonn na cearta sin den Aontas;

               –módúlachtaí chun faisnéis a iarraidh

               –rochtain leictreonach ghinearálta ar chórais TF na Ríochta Aontaithe atá ábhartha maidir le cur chun feidhme an Phrótacail; agus na

               –módúlachtaí chun bearta rialaithe a iarraidh.

               Go sonrach, níl feidhmiú na gceart de bhun Airteagal 12(2) teoranta do Thuaisceart Éireann, ach baineann sé le haon ghníomhaíocht a dhéanann údaráis na Ríochta Aontaithe i gcur chun feidhme an Phrótacail gan beann ar a suíomh.

               4.Bunús dlí

               4.1.Bunús dlí nós imeachta

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Gníomh a bhfuil éifeachtaí dlíthiúla leis is ea an cinneadh a iarrtar ar an gComhchoiste a ghlacadh. Beidh an gníomh atá beartaithe ina cheangal ar na Páirtithe i gcomhréir le hAirteagal 166 den Chomhaontú.

               Leis an ngníomh atá beartaithe ní fhorlíonfar ná ní leasófar creat institiúideach an Chomhaontaithe.

               Dá bhrí sin, is é Airteagal 218(9) CFAE an bunús dlí nós imeachta le haghaidh an chinnidh atá beartaithe.

               4.2. Bunús dlí substainteach

               Leis an gCinneadh maidir le ‘láithreacht an Aontais” leagtar síos na coinníollacha chun an Comhaontú um tharraingt siar a chur chun feidhme, tugadh an Comhaontú i gcrích ar bhonn Airteagal 50 CAE. Ós rud é gur comhaontú trádála idir an Ríocht Aontaithe agus an tAontas é an Prótacal maidir le Tuaisceart Éireann, is é Airteagal 207 CFAE an bunús dlí freisin.

               Dá bhrí sin, is é Airteagal 50 CAE agus Airteagal 207 CFAE bunúis dlí shubstainteacha an chinnidh atá beartaithe.

               4.3.
                     Conclúid

               Ba cheart Airteagal 50 CAE agus Airteagal 207 CFAE a bheith ina mbunús dlí don chinneadh atá beartaithe, i gcomhar le hAirteagal 218(9) CFAE.

               5.Foilsiú an ghnímh atá beartaithe

               Ós rud é go mbaineann cinneadh an Chomhchoiste le cur chun feidhme fhorálacha substainteacha an Phrótacail, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.

               2020/0369 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú le hAirteagal 164 den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach a mhéid a bhaineann le láithreacht an Aontais

               TÁ COMHAIRLE AN AONTAIS EORPAIGH,

               Ag féachaint don Chonradh ar an Aontais Eorpaigh, agus go háirithe Airteagal 50(2) de,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagail 207, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Thug an tAontas i gcrích an Comhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (“an Comhaontú um Tharraingt Siar”) le Cinneadh (AE) 2020/135
                  1
                 ón gComhairle an 30 Eanáir 2020 agus tháinig sé i bhfeidhm an 1 Feabhra 2020.

               (2)Le hAirteagal 166 den Chomhaontú um Tharraingt Siar tugtar de chumhacht don Chomhchoiste cinntí a ghlacadh maidir leis na hábhair uile dá bhforáiltear sa Chomhaontú um Tharraingt Siar. Tá an Prótacal maidir le hÉirinn/Tuaisceart Éireann (“an Prótacal”) ina dhlúthchuid den Chomhaontú um Tharraingt Siar.

               (3)Bunaítear le hAirteagal 12(2) den Phrótacal an ceart ag ionadaithe den Aontas a bheith i láthair i rith aon ghníomhaíochtaí de chuid na Ríochta Aontaithe a bhaineann le cur chun feidhme agus cur i bhfeidhm forálacha i ndlí an Aontais a dhéantar infheidhme leis an bPrótacal, mar aon le gníomhaíochtaí a bhaineann le hAirteagal 5 den Phrótacal. Foráiltear go sonrach leis don cheart chun faisnéis a bhaineann leis na gníomhaíochtaí sin a iarraidh ó údaráis na Ríochta Aontaithe agus chun iarraidh ar na húdaráis sin bearta rialaithe a dhéanamh.

               (4)Foráiltear in Airteagal 12(3) den Phrótacal do chinneadh ón gComhchoiste lena leagtar amach na socruithe oibre praiticiúla a bhaineann le feidhmiú na gceart a dheonaítear leis an bPrótacal i ndáil leis sin. Ba cheart a áirithiú leis na socruithe oibre sin go mbeidh ionadaithe an Aontais in ann na cearta a leagtar síos in Airteagal 12(2) den Phrótacal a fheidhmiú go héifeachtach.

               (5)Is gá na cúinsí uathúla atá ar oileán na hÉireann a chur san áireamh maidir le láithreacht an Aontais a bheartaítear leis an bPrótacal, agus cearta ionadaithe den Aontas á bhfeidhmiú, ba cheart aird chuí a thabhairt ar cheannasacht eachtrach a urramú, agus go háirithe, ar Chomhaontú Aoine an Chéasta nó Comhaontú Bhéal Feirste an 10 Aibreán 1998 a urramú freisin.

               (6)Is iomchuí dá bhrí sin an seasamh atá le glacadh thar ceann an Aontais sa Chomhchoiste a bhunú,

               TAR ÉIS AN CINNEADH SEO A GHLACADH:

               Airteagal 1

               Is ar an dréachtchinneadh ón gComhchoiste atá i gceangal leis an gCinneadh seo a bhunófar an seasamh atá le glacadh thar ceann an Aontais sa Chomhchoiste arna bhunú le hAirteagal 164 den Chomhaontú Um Tharraingt Siar, maidir le cinneadh atá le glacadh i gcomhréir le hAirteagal 12 den Phrótacal.

               Airteagal 2

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        IO L 29, 31.1.2020, lch.1.

    ---documentbreak---

               AN COIMISIÚN EORPACH
            An Bhruiséil,27.1.2021
            COM(2020) 833 final/2
            COM(2020) 833 final of 10.12.2020 downgraded on 27.1.2021
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú le hAirteagal 164 den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach a mhéid a bhaineann le láithreacht an Aontais

               IARSCRÍBHINN
                  Dréachtchinneadh ón gComhchoiste maidir le hAirteagal 12(2) den Phrótacal

               CINNEADH Uimh. [x]/2020 ÓN gCOMHCHOISTE A BUNAÍODH LEIS AN gCOMHAONTÚ MAIDIR LE RÍOCHT AONTAITHE NA BREATAINE MÓIRE AGUS THUAISCEART ÉIREANN A BHEITH AG TARRAINGT SIAR AS AN AONTAS EORPACH AGUS AS AN gCOMHPHOBAL EORPACH DO FHUINNEAMH ADAMHACH

               [dáta]

               lena ndéantar forail maidir leis na socruithe oibre praiticiúla a bhaineann le feidhmiú chearta ionadaithe an Aontais dá dtagraítear in Airteagal 12(2) den Phrótacal maidir le hÉirinn/Tuaisceart Éireann

               Airteagal 1
                  Ábhar

               1.Leagtar amach sa Chinneadh seo na socruithe oibre praiticiúla a bhaineann le feidhmiú chearta an Aontais, trína ionadaithe, dá dtagraítear in Airteagal 12(2) den Phrótacal maidir le hÉirinn/Tuaisceart Éireann (‘an Prótacal’).

               2.Chun críocha an Chinnidh seo, ciallaíonn “gníomhaíochtaí cumhdaithe” aon ghníomhaíocht de chuid údaráis na Ríochta Aontaithe a bhaineann le cur chun feidhme agus cur i bhfeidhm fhorálacha dhlí an Aontais a dtugtar feidhm dóibh leis an bPrótacal, chomh maith le gníomhaíochtaí a bhaineann le cur chun feidhme agus cur i bhfeidhm Airteagal 5 den Phrótacal, lena n‑áirítear cinntí ón gComhchoiste a ghlactar faoi sin, de bhun Airteagal 12(2) den Phrótacal.

                  Airteagal 2
                  Ionadaithe an Aontais

               1.Áiritheoidh an tAontas go ngníomhóidh a chuid ionadaithe, a fheidhmíonn na cearta faoi Airteagal 12(2) den Phrótacal, de mheon macánta agus go rachaidh siad i ndlúthchomhar le húdaráis na Ríochta Aontaithe a dhéanfaidh gníomhaíochtaí cumhdaithe, agus áiritheoidh sé freisin go gcoinneoidh siad ndlúth‑chumarsáid ar bun leo.

               2.Ní bheidh Ionadaithe an Aontais a fheidhmíonn na cearta faoi Airteagal 12(2) den Phrótacal páirteach in aon ghníomhaíocht nach mbaineann le feidhmiú na gceart sin.

               3.Agus a gceart chun bheith i láthair á fheidhmiú acu, cuirfidh ionadaithe an Aontais san áireamh an treoraíocht a thug údaráis na Ríochta Aontaithe dóibh maidir lena sábháilteacht agus le sábháilteacht daoine eile. Urramóidh siad aon cheanglas arna fhorchur go dleathach ag údaráis na Ríochta Aontaithe atá freagrach as forfheidhmiú an dlí, faoi réir Theideal XII agus Theideal XIII (Airteagail 120 agus 121) de Chuid a Trí den Chomhaontú um Tharraingt Siar.

               4.Áiritheoidh an tAontas nach bhféadfaidh a chuid ionadaithe faisnéis a nochtadh, a bhfuil eolas acu uirthi de bharr cearta faoi Airteagal 12(2) den Phrótacal a fheidhmiú, ach amháin d'institiúidí, do chomhlachtaí, d'oifigí agus do ghníomhaireachtaí an Aontais agus chomh maith leis sin d'údaráis na Ríochta Aontaithe, mura rud é go bhfuil siad údaraithe ag institiúid, comhlacht, oifig nó gníomhaireacht inniúil an Aontais.

               5.Tá sé de cheart ag ionadaithe an Aontais a bheith i láthair le linn na gníomhaíochtaí cumhdaithe sa Ríocht Aontaithe, lena n‑áirítear i ngach áit ina dtagann earraí nó ainmhithe isteach nó ina n‑imíonn siad amach as Tuaisceart Éireann trí na calafoirt nó na haerfoirt. Ní fhéadfaidh ionadaithe an Aontais rochtain a fháil ar shaoráidí dá dtagraítear in Airteagal 3(1) ach amháin nuair atá ionadaithe údaráis na Ríochta Aontaithe i láthair agus nuair atá na saoráidí á n‑úsáid chun gníomhaíochtaí cumhdaithe a dhéanamh, nó nuair a bheidh saoráid oibríochtúil ar shlí eile chun na críche sin. Féadfaidh ionadaithe an Aontais a bheith in éineacht le haon ionadaí ó údaráis na Ríochta Aontaithe aon uair a bheidh aon cheann de na gníomhaíochtaí cumhdaithe á dhéanamh ag ionadaithe na Ríochta Aontaithe, lena n‑áirítear le haghaidh cigireachtaí ar láithreáin seachas na cinn dá dtagraítear san abairt roimhe seo.

               6.Éascóidh an Ríocht Aontaithe láithreacht na n‑ionadaithe de chuid an Aontais a fheidhmíonn na cearta faoi Airteagal 12(2) den Phrótacal agus soláthróidh sí aon trealamh, áiseanna agus saoráidí eile is gá, amhail stáisiúin oibre atá feistithe go leordhóthanach agus naisc TF leormhaithe, chun a gcúraimí a dhéanamh.

               7.Beidh cartlann an Aontais maidir le haon fhaisnéis a bhaineann le haon ghníomhaíocht cumhdaithe dosháraithe.

               8.Ní chuirfear bac ar ionadaithe an Aontais atá i láthair sa Ríocht Aontaithe gluaiseacht faoi shaoirse sa Ríocht Aontaithe chun na cearta faoi Airteagal 12(2) den Phrótacal a fheidhmiú.

               9.Agus na cearta faoi Airteagal 12(2) den Phrótacal á bhfeidhmiú ag ionadaithe an Aontais, beidh cárta aitheantais fótagrafach ag gabháil leo ina ndeimhneofar a n‑ainm, a bhfeidhm, agus institiúid, comhlacht, oifig nó gníomhaireacht de chuid an Aontais a mbaineann siad leo. Eiseoidh an tAontas cártaí aitheantais den sórt sin trí úsáid a bhaint as samplach a roinnfidh an tAontas leis an Ríocht Aontaithe laistigh de mhí amháin ó theacht i bhfeidhm an Chinnidh seo.

               10.Agus na háiteanna ina bhfeidhmeofar na cearta faoi Airteagal 12(2) den Phrótacal bainte amach ag ionadaí an Aontais, cuirfidh sé an cárta aitheantais dá dtagraítear i mír 9 ar fáil. Faoi réir mhír 3 agus a luaithe a bheidh sé sainaitheanta go cuí, deonófar rochtain ar an tsaoráid láithreach d'ionadaí an Aontais.

               11.Beidh ionadaithe an Aontais i dteideal taisteal chuig an Ríocht Aontaithe gan fógra nó formheas a thabhairt roimh ré chun na cearta faoi Airteagal 12(2) den Phrótacal a fheidhmiú. Féadfaidh siad taisteal chuig an Ríocht Aontaithe tríd an laissez-passer arna eisiúint ag an Aontas a úsáid.

               12.Maidir le hionadaithe an Aontais sa Ríocht Aontaithe chun na cearta faoi Airteagal 12(2) den Phrótacal a fheidhmiú, in éineacht lena gcéilí agus le baill chleithiúnacha dá dteaghlaigh, ní bheidh siad faoi réir srianta inimirce ná foirmiúlachtaí ó thaobh eachtrannaigh a chlárú de.

               13.Fad a bheidh siad sa Ríocht Aontaithe chun na cearta faoi Airteagal 12(2) den Phrótacal a fheidhmiú, tabharfar na saoráidí céanna d'ionadaithe an Aontais maidir le rialacháin airgeadra nó mhalairte is gnách a thabhairt d'oifigigh ó eagraíochtaí idirnáisiúnta a bhfuil cónaí orthu sa Ríocht Aontaithe agus beidh siad díolmhaithe ó chánachas náisiúnta ar a dtuarastail, a bpá agus a ndíolaíochtaí arna n‑íoc ag an Aontas nó ag na Ballstáit. Ní bheidh feidhm ag pribhléidí ná díolúintí cánach den sórt sin maidir le hionadaí de chuid an Aontais más náisiúnach Briotanach é (seachas náisiúnach Briotanach ar náisiúnach é freisin de Bhallstát den Aontas agus nach bhfuil cónaí air sa Ríocht Aontaithe tráth an cheapacháin) nó más cónaitheoir buan den Ríocht Aontaithe é.

               14.Fad a bheidh siad sa Ríocht Aontaithe chun na cearta faoi Airteagal 12(2) den Phrótacal a fheidhmiú, beidh an ceart ag ionadaithe an Aontais a dtroscán agus a maoin phearsanta, lena n‑áirítear mótarfheithiclí, a allmhairiú agus a athonnmhairiú saor ó dhleacht.

               15.Measfar, chun críocha Theideal XII agus Theideal XIII (Airteagail 120 agus 121) de Chuid a Trí den Chomhaontú um Tharraingt Siar, gur gníomhaíochtaí de chuid an Aontais de bhun an Chomhaontaithe um Tharraingt Siar iad gníomhaíochtaí ionadaithe an Aontais sa Ríocht Aontaithe de bhun Airteagal 12(2) den Phrótacal.

                  Airteagal 3
                  Pointí teagmhála

               1.Cuirfidh an Ríocht Aontaithe liosta ar fáil don Aontas de na húdaráis a dhéanfaidh gníomhaíochtaí cumhdaithe agus dá saoráidí.

               Ainmneoidh an Ríocht Aontaithe pointe teagmhála le haghaidh gach ceann de na húdaráis dá dtagraítear sa chéad fhomhír, agus cuirfidh sí na sonraí teagmhála ábhartha ar fáil don Aontas.

               2.Cuirfidh an Ríocht Aontaithe aon leasú ar an liosta dá dtagraítear sa chéad fhomhír de mhír 1, nó aon athrú ar phointe nó sonraí teagmhála, in iúl don Aontas go pras.

               3.Ainmneoidh an tAontas pointe teagmhála chun críoch mhír 2.

                  Airteagal 4
                  Módúlachtaí a bhaineann le faisnéis a iarraidh

               1.Freagróidh ionadaí nó pointe teagmhála na Ríochta Aontaithe , de réir mar a bheidh, d'aon iarraidh ar fhaisnéis go gasta, agus ar an gcaoi sin tabharfaidh sé am leordhóthanach d'ionadaí an Aontais measúnú a dhéanamh ar an bhfaisnéis chun na cearta faoi Airteagal 12(2) den Phrótacal a fheidhmiú.

               2.Má mheasann údaráis na Ríochta Aontaithe nach bhfuil iarraidh ar fhaisnéis nó ábharthacht na hiarrata sin soiléir, nó go mbeadh ualach rómhór ag baint le hiarraidh a chomhlíonadh mar gheall ar raon feidhme na faisnéise a iarradh, féadfaidh siad a iarraidh ar ionadaí an Aontais a rinne an iarraidh a raon feidhme a shoiléiriú nó a bheachtú.

               3.Agus na cearta faoi Airteagal 12(2) den Phrótacal á bhfeidhmiú acu, agus aird chuí á tabhairt ar a n‑oibleagáidí dá dtagraítear in Airteagal 2(1) den Chinneadh seo, beidh sé de cheart ag ionadaithe an Aontais scrúdú a dhéanamh ar dhoiciméid agus taifid atá i seilbh údaráis na Ríochta Aontaithe agus, i gcás inar gá, iad sin a chóipeáil, ar doiciméid agus taifid iad ina bhfuil faisnéis atá ábhartha maidir leis na gníomhaíochtaí cumhdaithe. Cosnóidh an tAontas an fhaisnéis sin i gcomhréir le hAirteagal 2(4).

               4.Féadfaidh ionadaithe an Aontais a iarraidh ar údaráis na Ríochta Aontaithe a dhéanann gníomhaíochtaí cumhdaithe faisnéis ábhartha a chur ar fáil faoi na gníomhaíochtaí sin.

                  Airteagal 5
                  Rochtain leictreonach ar chórais faisnéise, bunachair sonraí agus líonraí is infheidhme

               1.Arna iarraidh sin ag an Aontas, tabharfaidh an Ríocht Aontaithe rochtain leictreonach leanúnach d'ionadaithe an Aontais ar bhonn fíor-ama ar fhaisnéis ábhartha atá i líonraí, i gcórais faisnéise agus i mbunachair sonraí na Ríochta Aontaithe, agus i modúil náisiúnta na Ríochta Aontaithe de chórais an Aontais (dá ngairfear anseo feasta: “córais TF”) a liostaítear in Iarscríbhinn 1, a mhéid is gá le go bhféadfaidh ionadaithe an Aontais na cearta faoi Airteagal 12(2) den Phrótacal a fheidhmiú. Áiritheoidh an tAontas go gcosnóidh a chuid ionadaithe an fhaisnéis sin i gcomhréir le míreanna 3 agus 4.

               2.Arna iarraidh sin ag an Aontas, tabharfaidh an Ríocht Aontaithe rochtain leictreonach d'ionadaithe an Aontais ar fhaisnéis ábhartha atá sna córais TF dá dtagraítear in Iarscríbhinn 2, a mhéid is gá d'ionadaithe an Aontais chun na cearta faoi Airteagal 12(2) den Phrótacal a fheidhmiú. Áiritheoidh an tAontas go gcosnóidh a chuid ionadaithe an fhaisnéis sin i gcomhréir le míreanna 3 agus 4.

               3.Is féidir an rochtain a dheonaítear a fheidhmiú go cianda freisin agus tá an rochtain sin faoi réir ionadaithe an Aontais ag comhlíonadh riachtanais slándála agus riachtanais úsáideora eile gach ceann de na córais TF sin.

               4.Áiritheoidh an tAontas nach bhféadfaidh a chuid ionadaithe an fhaisnéis dá dtagraítear i mír 1 agus i mír 2 a úsáid ach amháin chun na cearta faoi Airteagal 12(2) den Phrótacal a fheidhmiú. Áiritheoidh an tAontas nach nochtfaidh a chuid ionadaithe aon fhaisnéis a bhfuarthas rochtain uirthi de bhun mhír 1 agus mhír 2 ach amháin d'institiúidí, do chomhlachtaí, d'oifigí agus do ghníomhaireachtaí an Aontais agus d'údaráis na Ríochta Aontaithe, mura mbeidh siad údaraithe amhlaidh ag údaráis chustaim na Ríochta Aontaithe agus ag institiúid, comhlacht, oifig nó gníomhaireacht inniúil an Aontais. Ní fhéadfaidh údaráis chustaim na Ríochta Aontaithe diúltú nochtadh den sórt sin a údarú ach amháin ar chúiseanna a shonraítear go cuí.

               5.Cuirfidh an Ríocht Aontaithe in iúl don Aontas, in am trátha, aon athrú maidir leis na córais TF a liostaítear in Iarscríbhinn 1 agus in Iarscríbhinn 2 a bheith ann, maidir lena raon feidhme nó lena n‑oibriú , sula dtiocfaidh na hathruithe sin i bhfeidhm.

                  Airteagal 6
                  Módúlachtaí a bhaineann le bearta rialaithe a iarraidh

               1.Féadfaidh ionadaithe an Aontais bearta rialaithe a iarraidh i gcásanna aonair, ó bhéal agus i scríbhinn araon. Sonrófar go cuí in iarrataí den sórt sin na cúiseanna leis an mbeart rialaithe sonrach a iarraidh. Treorófar iarrataí chuig an duine teagmhála ábhartha de chuid údarás na Ríochta Aontaithe de ghnáth, ach féadfar iarrataí ó bhéal a dhíriú freisin ar ionadaí de chuid údaráis na Ríochta Aontaithe.

               2.Déanfaidh údaráis na Ríochta Aontaithe an beart rialaithe iarrtha go gasta.

               3.Má mheasann údaráis na Ríochta Aontaithe nach bhfuil na cúiseanna a thug ionadaithe an Aontais dá n‑iarraidh leordhóthanach nó go bhfuil siad doiléir, féadfaidh údaráis na Ríochta Aontaithe a iarraidh ar ionadaithe an Aontais a gcuid cúiseanna a shoiléiriú nó a mhíniú ar bhealach níos mionsonraithe.

                  Airteagal 7

               Déanfaidh an Comhchoiste athbhreithniú ar an gCinneadh seo ar a dhéanaí [trí] bliana tar éis a theacht i bhfeidhm agus tar éis iarraidh a fháil ón Aontas nó ón Ríocht Aontaithe.

                  Airteagal 8
                  Teacht i bhfeidhm

               Tiocfaidh an Cinneadh seo i bhfeidhm an 1 Eanáir 2021.

               Arna dhéanamh sa...,

               Thar ceann an Chomhchoiste

               Na Comhchathaoirligh

               Iarscríbhinn 1: Córais TF ina bhfuil faisnéis atá de dhíth chun reachtaíocht an Aontais dá dtagraítear sa chéad abairt d'Airteagal 5(3) den Phrótacal agus d'Airteagal 5(1) agus (2) den Phrótacal a chur chun feidhme

               ●
                     An tSeirbhís um Dhearbhuithe Custaim (CDS), lena n‑áirítear próifílí riosca agus faisnéis maidir le taispeáint agus stóráil shealadach na n‑earraí, i gcás ina bhfuil sin ar fáil

               ●
                     Seirbhís um Fheithiclí Earraí a Ghluaiseacht (GVMS)

               ●
                     Córas um Dhíriú ar Lastais, lena n‑áirítear faisnéis arna bailiú ar bhealaí malartacha i ndáil le dearbhú na Ríochta Aontaithe maidir le dearbhuithe onnmhairíochta

               ●
                     Córas Rialaithe Allmhairí (ICS) d'fhearann náisiúnta Thuaisceart Éireann, lena n‑áirítear próifílí riosca

               ●
                     Córas Nua Ríomhchuidithe Idirthurais (NCTS) d'fhearann náisiúnta Thuaisceart Éireann

               Córais eile a úsáideann údaráis na Ríochta Aontaithe chun Airteagal 5(2) agus (4) agus Airteagal 6(1) den Phrótacal a chur chun feidhme, lena n‑áirítear faisnéis maidir le húdaruithe (Údaruithe agus cinntí atá ábhartha maidir le CCA agus leis an bPrótacal).

               Iarscríbhinn 2: Córais TF eile ina bhfuil an fhaisnéis is gá chun na gníomhaíochtaí cumhdaithe a dhéanamh

               ●
                     An Córas um Rialú agus um Ghluaiseacht Máil (EMCS) d'Fhearann Náisiúnta

               ●
                     Córas Malartaithe Faisnéise CBL (VIES) d'Fhearann Náisiúnta agus aon bhunachar sonraí de chuid na Ríochta Aontaithe atá ábhartha go díreach, chun sonraí clárúcháin thrádálaithe Thuaisceart Éireann a cheadú mar aon leis an bhfaisnéis a chuireann trádálaithe Thuaisceart Éireann ar fáil d'údarás cánach na Ríochta Aontaithe maidir le hidirbhearta inchánacha i ndáil le fáil earraí laistigh den Aontas a dhéantar i dTuaisceart Éireann agus ar gá do thrádálaithe de chuid Thuaisceart Éireann iad a dhearbhú.

               ●
                     Ionad Ilfhreastail (IOSS agus OSS) d'Fhearann Náisiúnta (Allmhairiú)

               ●
                     Aisíocaíocht CBL d'Fhearann Náisiúnta


               AN COIMISIÚN EORPACH
            An Bhruiséil,27.1.2021
            COM(2020) 835 final/2
            COM(2020) 835 final of 10.12.2020 downgraded on 27.1.2021
            Togra le haghaidh
            CINNEADH ÓN gCOMHAIRLE
            de bhun Airteagal 218(9) CFAE maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú le hAirteagal 164 den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach a mhéid a bhaineann le fordheontais talmhaíochta

               MEABHRÁN MÍNIÚCHÁIN

               1.Ábhar an togra

               Molann an Coimisiún go bhformheasfaidh an Chomhairle an seasamh atá le glacadh thar ceann an Aontais sa Chomhchoiste a bunaíodh leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (“an Comhaontú um Tharraingt Siar”) maidir le cinneadh ón gComhchoiste i ndáil le fóirdheontais talmhaíochta a dhíolmhú, lena n‑áirítear bearta lena dtacaítear le trádáil i dtáirgí iascaigh, ó chur i bhfeidhm rialacha an Aontais maidir le státchabhair, arna ndéanamh infheidhme maidir leis an Ríocht Aontaithe agus sa Ríocht Aontaithe i ndáil le Tuaisceart Éireann i gcomhréir le hAirteagal 10 (1) den Phrótacal maidir le hÉirinn agus Tuaisceart Éireann a ghabhann leis an gComhaontú um Tharraingt Siar (an Prótacal), dá bhforáiltear in Airteagal 10 (2) den Phrótacal. De réir Airteagal 10(2), arna léamh i gcomhar le hIarscríbhinn 6 den Phrótacal, ba cheart go gcinnfí leis an gcinneadh sin (i) an t‑uasleibhéal foriomlán tacaíochta agus (ii) an céatadán íosta atá comhoiriúnach le EDT (Bosca Glas) dá bhforáiltear in Airteagal 10 den Phrótacal maidir le hÉirinn/Tuaisceart Éireann (an Prótacal).

               2.Comhthéacs an togra

               Le hAirteagal 10 den Phrótacal cuirtear aon bhearta de chuid na Ríochta Aontaithe a thacaíonn le táirgeadh agus trádáil táirgí talmhaíochta i dTuaisceart Éireann faoi réir chur i bhfeidhm rialacha an Aontais maidir le Státchabhair a liostaítear in Iarscríbhinn 5 a ghabhann leis an bPrótacal má dhéanann na bearta sin difear don trádáil sin idir Tuaisceart Éireann agus an tAontas. Ag an am céanna, foráiltear ann do dhíolúine ó chur i bhfeidhm dhlí an Aontais suas le huasleibhéal bliantúil foriomlán arna chinneadh, ar choinníoll go bhfuil céatadán íosta arna chinneadh den tacaíocht dhíolmhaithe sin i gcomhréir le forálacha Iarscríbhinn 2 a ghabhann le Comhaontú na hEagraíochta Domhanda Trádála ar Thalmhaíocht.

               Cinnfidh an Comhchoiste uasleibhéal bliantúil foriomlán tosaigh díolmhaithe na tacaíochta agus an céatadán íosta tosaigh, agus an fhaisnéis is déanaí atá ar fáil á cur san áireamh, i gcomhréir le hIarscríbhinn 6 a ghabhann leis an bPrótacal.

               Agus an t‑uasleibhéal tosaigh bliantúil díolmhaithe iomlán d’earnáil na talmhaíochta á chinneadh, foráiltear leis an bPrótacal go ndéanfar breithniú, inter alia, ar dhearadh na scéime tacaíochta talmhaíochta a bheidh ag an Ríocht Aontaithe sa todhchaí agus meán bliantúil mhéid iomlán an chaiteachais a thabhaítear i dTuaisceart Éireann faoin gComhbheartas Talmhaíochta faoin gCreat Airgeadais Ilbhliantúil reatha (CAI) 2014‑2020.

               Agus an céatadán íosta tosaigh is infheidhme maidir leis uasleibhéal tosaigh bliantúil díolmhaithe iomlán d’earnáil na talmhaíochta á chinneadh, foráiltear leis an bPrótacal, inter alia, maidir le breithniú ar dhearadh scéim tacaíochta talmhaíochta na Ríochta Aontaithe agus ar an gcéatadán lena raibh an caiteachas foriomlán faoin gComhbheartas Talmhaíochta san Aontas ag comhlíonadh fhorálacha Iarscríbhinn 2 de Chomhaontú na hEagraíochta Domhanda Trádála (EDT) ar Thalmhaíocht de réir mar a fógraíodh don tréimhse lena mbaineann.

               3.Seasamh atá le glacadh thar ceann an Aontais

               Cinneadh ar an uasleibhéal foriomlán tacaíochta agus ar an íoschéatadán atá i gcomhréir leis na forálacha in Iarscríbhinn 2 a ghabhann le Comhaontú EDT ar Thalmhaíocht.

               Cinntear uasleibhéal foriomlán bliantúil na tacaíochta ar bhonn na leithdháiltí do chaiteachas le haghaidh Cholún I agus Cholún II araon faoin gComhbheartas Talmhaíochta (CBT).

               I gcás Cholún I (an Ciste Eorpach um Ráthaíocht Talmhaíochta – CERT), ríomhadh an leibhéal ábhartha caiteachais ar bhonn dhá phríomhghné: leithdháiltí caiteachais na Ríochta Aontaithe maidir le hÍocaíochtaí Díreacha chomh maith leis an gcaiteachas a bhaineann le bearta tacaíochta margaidh, ar bhonn dearbhuithe bliantúla imréitigh cuntas do na blianta airgeadais 2014‑19. Áirítear sa mhéid sin caiteachas arna thabhú ag gníomhaireacht íocaíochta na Ríochta Aontaithe le haghaidh Thuaisceart Éireann faoi Chomheagraíocht na Margaí (CEM). In éagmais sonraí cuntas a imréitíodh cheana i leith na bliana airgeadais 2020, ríomhadh an meánmhéid bliantúil de réir na tréimhse 2014‑2019, agus dá bhrí sin rinneadh an méid foriomlán ina iomláine a roinnt ar líon 6 bliana.

               Maidir le Colún II (an Ciste Eorpach Talmhaíochta um Fhorbairt Tuaithe – EARD), tá an méid a mheastar bunaithe ar an meán‑leithdháileadh 7 mbliana sa chlár forbartha tuaithe formheasta (lena n‑áirítear maoiniú náisiúnta breise agus maoiniú breise lasmuigh de raon feidhme Airteagal 42 den Chonradh ar Fheidhmiú an Aontais Eorpaigh).

               I mbliain ina mbeadh géarchéim thromchúiseach gan choinne ann, ba cheart go dtiocfadh méadú ar an uasleibhéal foriomlán tacaíochta bliantúil.

               Bunaítear leibhéal uasta na tacaíochta díolmhaithe d’iascaigh ar an meánchaiteachas faoin gCreat Airgeadais Ilbhliantúil Eorpach (2014 – 2020) Leagtar amach é dá réir sin mar uasleibhéal tacaíochta thar thréimhse cúig bliana, agus uasteorainn bhliantúil leis.

               D’fhonn a áirithiú nach mbaineann díolúine chainníochtúil ar leibhéal áirithe tacaíochta ó chur i bhfeidhm rialacha an Aontais maidir le Státchabhair an bonn go cáilíochtúil de na ceanglais shubstainteacha maidir le tacaíocht in earnáil an iascaigh a leagtar síos i ndlí an Aontais, léirítear sa Chinneadh Comhpháirteach na critéir incháilitheachta maidir leis na cineálacha oibríochtaí a dtugtar tacaíocht dóibh dá bhforáiltear i ndlí an Aontais trí oibríochtaí áirithe a bheidh le maoiniú a eisiamh ón méid díolmhaithe.

               Tá céatadán íosta na tacaíochta díolmhaithe nach mór a bheith i gcomhréir le forálacha Iarscríbhinn 2 a ghabhann le Comhaontú na hEagraíochta Domhanda Trádála maidir le Talmhaíocht bunaithe ar mheánráta thacaíocht chomhlíontach an Aontais. Ríomhadh an ráta ar bhonn fhógraí tacaíochta intíre an Aontais chuig EDT le haghaidh bhlianta buiséid an Aontais 2014 go 2018, na blianta is déanaí laistigh den CAI reatha a bhfuil fógraí ar fáil ina leith (meán 5 bliana).

               4.Bunús dlí

               4.1.Bunús dlí nós imeachta

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Is éard atá sa chinneadh a iarrtar ar an gComhchoiste a ghlacadh gníomh a bhfuil éifeachtaí dlíthiúla leis. Beidh an gníomh atá beartaithe ina cheangal ar na Páirtithe i gcomhréir le hAirteagal 166 den Chomhaontú.

               Leis an ngníomh atá beartaithe ní fhorlíonfar ná ní leasófar creat institiúideach an Chomhaontaithe.

               Dá bhrí sin, is é Airteagal 218(9) CFAE an bunús dlí nós imeachta le haghaidh an chinnidh atá beartaithe.

               4.2.Bunús dlí substainteach

               Leis an gcinneadh maidir le ‘fordheontais talmhaíochta’ leagtar síos na coinníollacha maidir leis an gComhaontú um Tharraingt Siar a tugadh i gcrích ar bhonn Airteagal 50. Ós rud é gurb é atá sa Phrótacal maidir le Tuaisceart Éireann comhaontú trádála idir an tAontas Eorpach agus an Ríocht Aontaithe i ndáil le Tuaisceart Éireann is é Airteagal 207 CFAE an bunús dlí freisin.

               Dá bhrí sin, is iad Airteagal 50 CAE agus Airteagal 207 CFAE bunús dlí substainteach an chinnidh atá beartaithe.

               4.3.Conclúid

               Ba cheart Airteagal 50 CAE agus Airteagal 207, i gcomhar le hAirteagal 207 CFAE agus Airteagal 218(9), a bheith ina mbunús dlí leis an gcinneadh atá beartaithe.

               5.Foilsiú an ghnímh atá beartaithe

               Ós rud é go gcuirtear forálacha áirithe den Chomhaontú um Tharraingt Siar chun feidhme leis an gcinneadh ón gComhchoiste, is iomchuí é a fhoilsiú in Iris Oifigiúil an Aontais Eorpaigh tar éis é a ghlactha.

               Togra le haghaidh

               CINNEADH ÓN gCOMHAIRLE

               de bhun Airteagal 218(9) CFAE maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú le hAirteagal 164 den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach a mhéid a bhaineann le fordheontais talmhaíochta

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar an Aontas Eorpach, agus go háirithe Airteagal 50(2) de,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagail 207, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)(1)Thug an tAontas an Comhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (“an Comhaontú um Tharraingt Siar”) i gcrích le Cinneadh (AE) 2020/135
                  1
                ón gComhairle an 30 Eanáir 2020 agus tháinig sé i bhfeidhm an 1 Feabhra 2020.

               (2)Le hAirteagal 166 den Chomhaontú um Tharraingt Siar tugtar de chumhacht don Chomhchoiste cinntí a ghlacadh maidir leis na hábhair uile dá bhforáiltear sa Chomhaontú. Is cuid dhílis den Chomhaontú sin é an Prótacal maidir le hÉirinn agus Tuaisceart Éireann a ghabhann leis an gComhaontú um Tharraingt Siar (“an Prótacal”).

               (3)Le hAirteagal 10(1) den Phrótacal maidir le hÉirinn/Tuaisceart Éireann cuirtear na bearta arna nglacadh ag an Ríocht Aontaithe lena dtacaítear le táirgeadh agus trádáil táirgí talmhaíochta, lena n‑áirítear tacaíocht do tháirgí iascaigh, i dTuaisceart Éireann faoi réir rialacha an Aontais maidir le státchabhair a liostaítear in Iarscríbhinn 5 a ghabhann leis an bPrótacal i gcás ina ndéanfaidh na bearta sin difear don trádáil sin idir Tuaisceart Éireann agus an tAontas. Ag an am céanna, foráiltear le hAirteagal 10(2) do dhíolúine ó chur i bhfeidhm dhlí an Aontais suas le huasleibhéal bliantúil foriomlán arna chinneadh, ar choinníoll go bhfuil céatadán íosta arna chinneadh den tacaíocht dhíolmhaithe sin i gcomhréir le forálacha Iarscríbhinn 2 a ghabhann le Comhaontú na hEagraíochta Domhanda Trádála ar Thalmhaíocht.

               (4)Ba cheart an t‑uasleibhéal foriomlán tacaíochta agus an t‑íoschéatadán a chinneadh agus na breithnithe a leagtar amach in Iarscríbhinn 6 a ghabhann leis an bPrótacal á gcur san áireamh.

               (5)Chun críocha an t‑uasleibhéal foriomlán tacaíochta do tháirgí talmhaíochta seachas iascaigh agus dobharshaothrú, cuireadh san áireamh an meánchaiteachas a thabhaítear agus dá bhforáiltear i dTuaisceart Éireann faoin gComhbheartas Talmhaíochta (CBT) faoin CAI 2014‑2020 atá ann cheana.

               (6)Chun críocha an t‑íoschéatadán a shocrú, cuireadh san áireamh an meánráta tacaíochta ón Aontas atá i gcomhréir le Forálacha Iarscríbhinn 2 a ghabhann le Comhaontú na hEagraíochta Domhanda Trádála ar Thalmhaíocht, de réir fhógraí tacaíochta iomlána an Aontais do EDT le cúig bliana anuas, an tréimhse ar ina leith a tugadh fógraí don Eagraíocht Dhomhanda Trádála laistigh den CAI atá i bhfeidhm faoi láthair.

               (7)Ba cheart, dá bhrí sin, an t‑uasleibhéal bliantúil foriomlán tacaíochta a shocrú ag EUR 429 milliún le haghaidh fóirdheontas in earnáil na talmhaíochta.

               (8)I gcás earnáil an iascaigh, ba cheart an t‑uasleibhéal tacaíochta a shocrú, i bhfianaise an mheán chaiteachais faoin gCreat Airgeadais Eorpach ilbhliantúil (2014 – 2020), ag EUR 19.5 milliún thar chúig bliana, agus uasteorainn EUR 4,5 milliún leis in aon bhliain ar leith.

               (9)Ionas nach n‑úsáidfear an tacaíocht dhíolmhaithe chun maoiniú a dhéanamh ar oibríochtaí atá neamh‑incháilithe ar shlí eile chun tacaíocht a fháil in earnáil an iascaigh, ba cheart a léiriú sa Chinneadh ón gComhchoiste neamhcháilitheacht oibríochtaí áirithe dá bhforáiltear i ndlí an Aontais.

               (10)Dá bharr sin is iomchuí an seasamh atá le tógáil thar ceann an Aontais sa Chomhchoiste a bhunú,

               TAR ÉIS AN CINNEADH SEO A GHLACADH:

               Airteagal 1

               An seasamh atá le tógáil thar ceann an Aontais sa Chomhchoiste, arna bhunú le hAirteagal 164 den Chomhaontú um Tharraingt Siar, maidir le cinneadh atá le déanamh i gcomhréir le hAirteagal 10 den Phrótacal, beidh an seasamh sin bunaithe ar an dréachtchinneadh ón gComhchoiste atá i gceangal leis an gCinneadh seo.

               Airteagal 2

               Is chuig an gCoimisiún a dhírítear an Cinneadh seo.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        IO L 29, 31.1.2020, lch.1.

    ---documentbreak---

               AN COIMISIÚN EORPACH
            An Bhruiséil,27.1.2021
            COM(2020) 835 final/2
            COM(2020) 835 final of 10.12.2020 downgraded on 27.1.2021
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            de bhun Airteagal 218(9) CFAE maidir le seasamh an Aontais maidir leis an Dréacht-Chinneadh ón gComhchoiste ar fhordheontais talmhaíochta

               Dréacht‑CHINNEADH Uimh. [.../2020] Ó CHOMHCHOISTE AN AONTAIS EORPAIGH – NA RÍOCHTA AONTAITHE

               an [...] 2020

               lena gcinntear an t‑uasleibhéal bliantúil foriomlán díolmhaithe tosaigh de thacaíocht agus an céatadán íosta tosaigh dá dtagraítear in Airteagal 10(2) den Phrótacal maidir le hÉirinn/Tuaisceart Éireann a ghabhann leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach

               TÁ AN COMHCHOISTE

               Ag féachaint don Phrótacal maidir le hÉirinn/Tuaisceart Éireann a ghabhann leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach, agus go háirithe Airteagal 10(2) de agus Iarscríbhinn 6 a ghabhann leis,

               TAR ÉIS A CHINNEADH MAR A LEANAS:

               Airteagal 1

               Leibhéal bliantúil foriomlán de thacaíocht i gcás táirgí talmhaíochta seachas táirgí iascaigh agus dobharshaothraithe

               1. Is é GBP 382,2 milliún
                  1
                a bheidh san uasleibhéal bliantúil foriomlán díolmhaithe tosaigh de thacaíocht dá dtagraítear in Airteagal 10(2) den Phrótacal maidir le hÉirinn/Tuaisceart Éireann i gcás táirgí talmhaíochta seachas táirgí iascaigh agus dobharshaothraithe.

               2. Féadfaidh an Ríocht Aontaithe an t‑uasleibhéal bliantúil foriomlán díolmhaithe de thacaíocht dá dtagraítear i mír 1 a mhéadú, suas le méid breise GBP 25,03 milliún i mbliain ar leith leis an gcuid den mhéid den uasleibhéal bliantúil foriomlán díolmhaithe de thacaíocht nár caitheadh sa bhliain féilire roimhe sin.

               3. Déanfar an t‑uasleibhéal bliantúil foriomlán díolmhaithe de thacaíocht dá dtagraítear i mír 1 a mhéadú GBP 6,8 milliún le haghaidh bliain ar leith:

               a) i gcás ina bhfuil bearta déanta ag an Aontas Eorpach le linn na bliana sin, lena gcumhdaítear Poblacht na hÉireann, faoi Chuid II, Teideal I, Caibidil I nó Airteagail 219, 220 nó 221 de Rialachán (AE) Uimh. 1308/2013
                  2
               ; nó

               (b) mar gheall ar an méid seo a leanas:

               (i) galar ainmhithe,

               (ii) teagmhas nó cúinse a dhéanann an margadh a shuaitheadh go mór, nó ar baol dó an margadh a shuaitheadh go mór, i gcás inar dóigh go leanfaidh an staid sin, nó éifeachtaí na staide sin ar an margadh, go leanfaidh siad ar aghaidh nó go rachaidh siad in olcas;

               (iii) staid ina bhfuil suaitheadh tromchúiseach ar an margadh is féidir a chur síos go díreach do chailleadh muiníne tomhaltóirí i ngeall ar rioscaí sláinte agus galair don phobal, d'ainmhithe, nó do phlandaí; nó

               (iv) tubaiste nádúrtha a chuireann isteach ar chríoch Thuaisceart Éireann agus nach gcuireann isteach an méid céanna ar oileán uile na hÉireann.

               Ní bheidh feidhm ag pointe (b) ach amháin i gcás ina gcuirfidh an Ríocht Aontaithe an tAontas Eorpach ar an eolas 10 lá ar a laghad sula mbainfidh sí úsáid as an leibhéal bliantúil foriomlán méadaithe de thacaíocht.

               Airteagal 2

               Leibhéal bliantúil foriomlán de thacaíocht i gcás táirgí iascaigh agus dobharshaothraithe

               1. Is é GBP 16,93 milliún a bheidh san uasleibhéal foriomlán díolmhaithe tosaigh de thacaíocht dá dtagraítear in Airteagal 10(2) den Phrótacal maidir le hÉirinn/Tuaisceart Éireann i gcás táirgí iascaigh agus dobharshaothraithe le linn na chéad chúig bliana tar éis theacht i bhfeidhm an Chinnidh seo agus le linn aon tréimhse cúig bliana ina dhiaidh sin. Mar sin féin, ní ceadmhach an leibhéal bliantúil foriomlán díolmhaithe de thacaíocht i gcás na dtáirgí sin a bheith níos mó ná GBP 4,01 milliún in aon bhliain ar leith.

               2. Ní bheidh na hoibríochtaí seo a leanas incháilithe le haghaidh cistiú ó na méideanna dá dtagraítear i mír 1:

               (a)oibríochtaí lena méadaítear acmhainn iascaireachta soithigh nó trealamh lena méadaítear cumas an tsoithigh teacht ar éisc;

               (b)tógáil soithí iascaireachta nua nó allmhairiú soithí iascaireachta;

               (c)scor buan de ghníomhaíochtaí iascaireachta;

               (d)scor sealadach de ghníomhaíochtaí iascaireachta, ach amháin má bhaineann sin le haon cheann de na nithe seo a leanas:

               i. bearta éigeandála arna dtabhairt isteach ag údaráis na Ríochta Aontaithe, nó ag an Ríocht Aontaithe i leith Thuaisceart Éireann, ar feadh uastréimhse sé mhí, chun bagairt thromchúiseach ar acmhainní bitheolaíocha muirí nó ar an éiceachóras muirí a mhaolú;

               ii. neamh‑athnuachan ar chomhaontú iascaigh idirnáisiúnta nó ar phrótacail a ghabhann leis;

               iii. plean bainistíochta iascaigh arna fhoilsiú faoi reachtaíocht sa Ríocht Aontaithe, nó sa Ríocht Aontaithe i leith Thuaisceart Éireann, ina leagtar amach beartais atá ceaptha chun stoc éisc amháin nó níos mó a thabhairt ar ais go leibhéil inbhuanaithe, nó na stoic sin a choinneáil ag leibhéil inbhuanaithe;

               iv. bearta éigeandála arna dtabhairt isteach ag údaráis na Ríochta Aontaithe, nó ag an Ríocht Aontaithe i leith Thuaisceart Éireann, mar fhreagairt ar éigeandáil sláinte poiblí nó éigeandáil eile ag a bhfuil tionchar mór ar na hearnálacha iascaireachta nó dobharshaothraithe

               (e)iascaireacht thaiscéalaíoch;

               (f)aistriú úinéireachta ar ghnóthas; agus

               (g)athstocáil dhíreach, mura bhfuil foráil déanta maidir leis i mbearta ag údaráis na Ríochta Aontaithe, nó ag an Ríocht Aontaithe i leith Thuaisceart Éireann, chun stoic éisc nó an t‑éiceachóras muirí a chaomhnú, nó i gcás athstocáil thurgnamhach.

               Tá na heisceachtaí dá bhforáiltear i bpointe (d) faoi réir an choinníll go ndéantar na gníomhaíochtaí iascaireachta a dhéanann an soitheach iascaireachta nó an t‑iascaire lena mbaineann a chur ar fionraí go héifeachtach agus go ndeonaítear an cistiú ar feadh uastréimhse sé mhí in aghaidh an tsoithigh.

               Airteagal 3

               Céatadán íosta

               Is é 83 % a bheidh sa chéatadán íosta tosaigh dá dtagraítear in Airteagal 10(2) den Phrótacal agus beidh feidhm aige maidir le méideanna an leibhéil bhliantúil fhoriomláin dhíolmhaithe de thacaíocht dá dtagraítear in Airteagal 1.

               Airteagal 4

               Athbhreithniú

               Déanfaidh an Comhchoiste athbhreithniú tráthrialta ar an gCinneadh seo agus ar a chur chun feidhme.

               Airteagal 5

               Teacht i bhfeidhm

               Tiocfaidh an Cinneadh seo i bhfeidhm an 1 Eanáir 2021.

               Arna dhéanamh in/i/sa ...,

               Thar ceann an Chomhchoiste

               Na Comhchathaoirligh

                     (1)

                        Chun críche na ríomhanna agus na gcainníochtaí uile a leagtar amach in GBP sa chinneadh seo, in EUR, úsáidfear Malartú Íocaíochtaí Díreacha 2019 (€1 = £0.89092).

                     (2)

                        Rialachán (AE) Uimh. 1308/2013 ó Pharlaimint na hEorpa agus ón gComhairle an 17 Nollaig 2013 lena mbunaítear comheagraíocht na margaí i dtáirgí talmhaíochta agus lena n‑aisghairtear Rialachán (CEE) Uimh. 922/72 ón gComhairle, Rialachán (CEE) Uimh. 234/79 ón gComhairle, Rialachán (CE) Uimh. 1037/2001 ón gComhairle, agus Rialachán (CE) Uimh. 1234/2007 ón gComhairle, IO L 347, 20.12.2013, lch. 671.


               AN COIMISIÚN EORPACH
            An Bhruiséil,27.1.2021
            COM(2020) 841 final/2
            2020/0373(NLE)
            COM(2020) 841 final of 14.12.2020 downgraded on 27.1.2021
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú ag an gComhaontú um Tharraingt Siar Ríocht Aontaithe na Breataine Móire agus Thuaisceart Éireann as an Aontas Eorpach agus as an gComhphobal Eorpach do Fhuinneamh Adamhach a mhéid a bhaineann le cinneadh a ghlacadh lena mbunófar liosta de 25 dhuine atá toilteanach agus inniúil ar a bheith ina gcomhaltaí ar phainéal eadrána faoin gComhaontú agus ar liosta cúltaca de dhaoine atá toilteanach agus inniúil ar a bheith ag feidhmiú mar chomhaltaí de chuid an Aontais de phainéal eadrána faoin gComhaontú

               MEABHRÁN MÍNIÚCHÁIN

               1.Ábhar an togra

               Tá sé molta ag an gCoimisiún go mbunóidh an Chomhairle an seasamh atá le glacadh thar ceann an Aontais sa Chomhchoiste a bunaíodh leis an gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (‘an Comhaontú um Tharraingt Siar’) bunaithe ar chinneadh ón gComhchoiste an Comhaontú sin a leasú.

               2.Comhthéacs an Togra

               2.1.An Comhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach

               Leagtar amach sa Chomhaontú um Tharraingt Siar na socruithe maidir le tarraingt siar rianúil na Ríochta as an Aontas agus as Euratom. Tháinig an Comhaontú um Tharraingt Siar i bhfeidhm an 1 Feabhra 2020.

               2.2.An Comhchoiste

               Ar an gComhchoiste arna bhunú faoi Airteagal 164(1) den Chomhaontú um Tharraingt Siar, tá ionadaithe ón Aontas agus ón Ríocht Aontaithe. Beidh an tAontas agus an Ríocht Aontaithe ina gcomhchathaoirligh ar an gComhchoiste. In Theideal VIII a ghabhann leis an gComhaontú, leagtar síos rialacha nós imeachta an Chomhchoiste. Tagann an Comhchoiste le chéile uair sa bhliain ar a laghad nó ar iarratas ón Aontas nó ón Ríocht Aontaithe agus socraíonn sé a sceideal cruinnithe agus a chlár oibre de chomhthoil.

               Leagtar síos cúraimí an Chomhchoiste in Airteagal 164 den Chomhaontú um Tharraingt Siar agus orthu sin tá an méid seo a leanas go príomha:

               ·maoirseacht a dhéanamh ar chur chun feidhme agus cur i bhfeidhm an Chomhaontaithe go díreach nó trí obair na gcoistí speisialaithe a thuairiscíonn dó;

               ·cinntí agus moltaí a ghlacadh, lena n‑áirítear leasuithe ar an gComhaontú sna cásanna a thugtar ann;

               ·fadhbanna a chosc agus díospóidí a d’fhéadfadh teacht chun cinn maidir le léirmhíniú agus cur i bhfeidhm an Chomhaontaithe a réiteach.

               2.3.An gníomh atá beartaithe ag an gComhchoiste

               I gcomhréir le hAirteagal 171(1) den Chomhaontú um Tharraingt Siar, bunóidh an Comhchoiste, ar dháta nach déanaí ná deireadh na hidirthréimhse, liosta de 25 dhuine a bheidh toilteanach agus inniúil ar a bheith ina gcomhaltaí ar phainéal eadrána. Áiritheoidh an Comhchoiste freisin go gcomhlíonfaidh an liosta na ceanglais shonracha a bhunaítear leis an gComhaontú um Tharraingt Siar tráth ar bith.

               Is é is cuspóir don chinneadh atá beartaithe an liosta de na daoine atá toilteanach agus inniúil ar a bheith ina gcomhaltaí ar phainéal eadrána a bhunú faoin gComhaontú um Tharraingt Siar.

               Tiocfaidh an gníomh atá beartaithe chun bheith ceangailteach i ndlí na bPáirtithe i gcomhréir le hAirteagal 166(2) den Chomhaontú. I gcomhréir le Riail 9 de na Rialacha Nós Imeachta, sonróidh na cinntí a ghlacann an Comhchoiste an dáta ar a dtiocfaidh siad i bhfeidhm.

               3.An seasamh atá le glacadh thar ceann an Aontais

               An tréimhse atá beartaithe faoin gComhaontú um Tharraingt Siar, rachaidh sí in éag an 31 Nollaig 2020. Tiocfaidh formhór mór fhorálacha an Chomhaontaithe um Tharraingt Siar i bhfeidhm an 1 Eanáir 2021, lena n‑áirítear na forálacha sin maidir le díospóidí a réiteach faoi Theideal III de Chuid a Sé. Tá sé riachtanach go mbeidh liosta eadránaithe i bhfeidhm faoin 1 Eanáir 2021 i gcás díospóid maidir le léirmhíniú an Chomhaontaithe um Tharraingt Siar, mar ón am sin amach, is féidir le ceachtar páirtí díospóidí a tharchur chun eadrána ceangailtí.

               Tháinig an tAontas agus an Ríocht Aontaithe ar chomhaontú maidir le cúigear a chur chun tosaigh go comhpháirteach freisin chun bheith ag feidhmiú mar chathaoirleach an phainéil eadrána. Tá deichniúir molta ag an Aontas agus ag an Ríocht Aontaithe faoi seach le haghaidh feidhm chomhaltaí an phainéil eadrána.

               Dá bhrí sin, ba cheart gurbh é a bheadh i seasamh an Aontais tacaíocht a thabhairt don chinneadh ón gComhchoiste de bhun Airteagal 171(1) den Chomhaontú Um Tharraingt Siar lena mbunaítear liosta de 25 dhuine atá toilteanach agus inniúil ar a bheith ag feidhmiú ina n‑eadránaithe faoin gComhaontú, i gcomhréir leis an dréachtchinneadh atá ceangailte leis an togra seo.

               Ina theannta sin, tá díorma cúltaca de 17 dhuine roghnaithe ag an Aontas ar féidir teagmháil a dhéanamh leo de réir mar is gá don Aontas nuair a thabharfaidh an Comhchoiste liosta na 25 dhuine cothrom le dáta i gcomhréir leis an abairt dheireanach d’Airteagal 171(1).

               4.Bunús dlí

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Is éard atá sa chinneadh a iarrtar ar an gComhchoiste a ghlacadh gníomh a bhfuil éifeachtaí dlí aige. Beidh an gníomh atá beartaithe ceangailteach ar na Páirtithe i gcomhréir le hAirteagal 166(2) den Chomhaontú.

               Leis an ngníomh atá beartaithe ní fhorlíonfar ná ní leasófar creat institiúideach an Chomhaontaithe.

               Dá bhrí sin, is é Airteagal 218(9) CFAE an bunús dlí nós imeachta le haghaidh an chinnidh atá beartaithe.

               Is é is cuspóir agus inneachar don ghníomh atá beartaithe liosta na ndaoine atá toilteanach agus inniúil ar a bheith ina gcomhaltaí ar phainéal eadrána a bhunú faoin gComhaontú um Tharraingt Siar. Is ar Airteagal 50(2) den Chonradh ar an Aontas Eorpach a bunaíodh tabhairt i gcrích an Chomhaontaithe.

               Ba cheart Airteagal 50(2) den Chonradh ar an Aontas Eorpach, i gcomhar le hAirteagal 218(9) CFAE, a bheith ina bhunús dlíthiúil leis an gcinneadh atá beartaithe.

               5.Foilsiú an ghnímh atá beartaithe

               Ós rud é gurb é is cuspóir don chinneadh ón gComhchoiste liosta a bhunú de dhaoine atá toilteanach agus inniúil ar a bheith ina gcomhaltaí de na painéil eadrána faoin gComhaontú um Tharraingt Siar, is iomchuí cinneadh an Chomhchoiste a fhoilsiú in Iris Oifigiúil an Aontais Eorpaigh tar éis a ghlactha.

               2020/0373 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú ag an gComhaontú um Tharraingt Siar Ríocht Aontaithe na Breataine Móire agus Thuaisceart Éireann as an Aontas Eorpach agus as an gComhphobal Eorpach do Fhuinneamh Adamhach a mhéid a bhaineann le cinneadh a ghlacadh lena mbunófar liosta de 25 dhuine atá toilteanach agus inniúil ar a bheith ina gcomhaltaí ar phainéal eadrána faoin gComhaontú agus ar liosta cúltaca de dhaoine atá toilteanach agus inniúil ar a bheith ag feidhmiú mar chomhaltaí de chuid an Aontais de phainéal eadrána faoin gComhaontú

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 50(2) de,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 218(9) de,

               Ag féachaint don togra ón gCoimisiún Eorpach,

               De bharr an méid seo a leanas:

               (1)Tugadh i gcrích an Comhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (“an Comhaontú um Tharraingt Siar”) le Cinneadh (AE) 2020/135
                  1
                ón gComhairle agus tháinig sé i bhfeidhm an 1 Feabhra 2020.

               (2)De bhun Airteagal 171(1) den Chomhaontú um Tharraingt Siar, tá an Comhchoiste le liosta a bhunú de 25 dhuine a bheidh toilteanach agus inniúil ar a bheith ina gcomhaltaí ar phainéal eadrána, ar dháta nach déanaí ná deireadh na hidirthréimhse a leagtar amach sa Chomhaontú um Tharraingt Siar. Ní mór don Chomhchoiste a áirithiú go ndéanfaidh an liosta na ceanglais a chomhlíonadh tráth ar bith.

               (3)De bhun Airteagal 171(2) den Chomhaontú um Tharraingt Siar, ní bheidh ar an liosta ach daoine nach bhfuil a neamhspleáchas inchurtha in amhras, a bhfuil na cáilíochtaí is gá acu chun iad a cheapadh sna hoifigí breithiúnacha is airde ina dtíortha féin nó ar dlí‐eolaithe iad a n‐aithnítear a n‐inniúlacht, agus a bhfuil eolas nó taithí speisialaithe ar dhlí an Aontais agus ar dhlí idirnáisiúnta poiblí acu. Ar an liosta sin, ní bheidh daoine atá ina gcomhaltaí, ina n‐oifigigh nó ina seirbhísigh eile d’institiúidí an Aontais, de rialtas Ballstáit nó de rialtas na Ríochta Aontaithe.

               (4)Tá cúigear curtha chun cinn ag an Aontas agus ag an Ríocht Aontaithe go comhpháirteach do phost an chathaoirligh ar an bpainéal eadrána, agus tá deichniúr le haghaidh an phoist mar chomhalta den phainéal molta ag an Aontas agus ag an Ríocht Aontaithe faoi seach,

               (5)Is iomchuí an seasamh atá le glacadh thar ceann an Aontais sa Chomhchoiste a bhunú.

               (6)Is iomchuí freisin díorma cúltaca de shaineolaithe a bhunú atá toilteanach agus inniúil ar a bheith ina n‑eadránaithe faoin gComhaontú um Tharraingt Siar, díorma ar féidir teagmháil a dhéanamh leis chun na 25 dhuine a choinneáil cothrom le dáta ó thaobh an Aontais de,

               TAR ÉIS AN CINNEADH SEO A GHLACADH:

               Airteagal 1

               An seasamh atá le glacadh thar ceann an Aontais laistigh den Chomhchoiste arna bhunú ag Airteagal 164(1) den Chomhaontú um Tharraingt Siar, is ar an dréacht‑Chinneadh ón gComhchoiste atá i gceangal leis an gCinneadh seo in Theideal I a bheidh sé bunaithe.

               An seasamh atá le glacadh thar ceann an Aontais ag cruinniú an Chomhchoiste lena nglacfar an cinneadh dá dtagraítear san fhomhír thuas, is chun tacú le nóta a chur i gceangal le miontuairiscí an chruinnithe sin ina leagfar amach na nósanna imeachta chun na cathaoirligh a bheidh ann amach anseo a ainmniú ar liosta na gcathaoirleach do phainéal eadrána an Chomhaontaithe um Tharraingt Siar, de réir mar a leagtar amach in Theideal II.

               Airteagal 2

               Bunaítear liosta ionadaithe de dhaoine ar féidir leis an Aontas a mholadh chun folúntais a líonadh sa liosta de 25 dhuine de réir mar a leagtar amach in Theideal III.

               Airteagal 3

               Foilseofar cinneadh an Chomhchoiste in Iris Oifigiúil an Aontais Eorpaigh.

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Cinneadh (AE) 2020/135 ón gComhairle an 30 Eanáir 2020 maidir le tabhairt i gcrích an Chomhaontaithe maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (Téacs atá ábhartha do LEE) (IO L 29, 31.1.2020, lch.1).

    ---documentbreak---

               AN COIMISIÚN EORPACH
            An Bhruiséil,27.1.2021
            COM(2020) 841 final/2
            COM(2020) 841 final of 14.12.2020 downgraded on 27.1.2021
            IARSCRÍBHINN
            a ghabhann le
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú ag an gComhaontú um Tharraingt Siar Ríocht Aontaithe na Breataine Móire agus Thuaisceart Éireann as an Aontas Eorpach agus as an gComhphobal Eorpach do Fhuinneamh Adamhach a mhéid a bhaineann le cinneadh a ghlacadh lena mbunófar liosta de 25 dhuine atá toilteanach agus inniúil ar a bheith ina gcomhaltaí ar phainéal eadrána faoin gComhaontú agus ar liosta cúltaca de dhaoine atá toilteanach agus inniúil ar a bheith ag feidhmiú mar chomhaltaí de chuid an Aontais de phainéal eadrána faoin gComhaontú

               IARSCRÍBHINN I

               Cinneadh Uimh. .../2020 ón gComhchoiste a bunaíodh leis an gComhaontú maidir le Ríocht Aontaithe na Breataine Móire Agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach

               an XXX

               lena mbunaítear liosta de 25 dhuine atá toilteanach agus inniúil ar a bheith ina gcomhaltaí de phainéal eadrána faoin gComhaontú agus ar phainéal de dhaoine atá toilteanach agus inniúil ar a bheith ina gcomhaltaí Aontais de phainéal eadrána faoin gComhaontú

               TÁ AN COMHCHOISTE,

               Ag féachaint don Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach
                  1
                (an‘Comhaontú Um Tharraingt Siar’), agus go háirithe Airteagal 171(1)(d) de,

               De bharr an mhéid seo a leanas:

               (1)De bhun Airteagal 171(1) den Chomhaontú um Tharraing Siar, ar dháta nach déanaí ná deireadh na hidirthréimhse, a leagtar amach faoin gComhaontú sin, bunóidh an Comhchoiste liosta de 25 dhuine a bheidh toilteanach agus in ann a bheith ina gcomhaltaí ar phainéal eadrána,

               (2)De bhun Airteagal 171(2) den Chomhaontú um Tharraingt Siar, ní bheidh ar an liosta sin ach daoine nach bhfuil a neamhspleáchas inchurtha in amhras, a bhfuil na cáilíochtaí is gá acu chun iad a cheapadh sna hoifigí breithiúnacha is airde ina dtíortha féin nó ar dlí-eolaithe iad a n-aithnítear a n-inniúlacht, agus a bhfuil eolas nó taithí speisialaithe ar dhlí an Aontais agus ar dhlí idirnáisiúnta poiblí acu. Na daoine sin, ní bheidh siad ina gcomhaltaí, ina n-oifigigh nó ina seirbhísigh eile d'institiúidí an Aontais, de rialtas Ballstáit nó de rialtas na Ríochta Aontaithe,

               (3)I bhfianaise an togra chomhpháirtigh ón Aontas agus ón Ríocht Aontaithe go mbeidh cúigear ann le haghaidh fheidhm chathaoirleach an phainéil eadrána, agus i bhfianaise na dtograí faoi seach ón Aontas agus ón Ríocht Aontaithe go mbeidh deichniúr ann ón dá Pháirtí le haghaidh fheidhm,

               TAR ÉIS AN CINNEADH SEO A GHLACADH:

               Airteagal 1

               Leagtar amach in Iarscríbhinn I an liosta de 25 dhuine atá toilteanach agus inniúil ar a bheith ina n-eadránaithe.

               Airteagal 2

               Tiocfaidh an Cinneadh seo i bhfeidhm an 1 Eanáir 2021.

               Arna dhéanamh sa …,

                  Thar ceann an Chomhchoiste

                  Na Comhchathaoirligh

               IARSCRÍBHINN I

               A ghabhann le Cinneadh Uimh .../2020 ón gComhchoiste

               Cathaoirligh le haghaidh Phainéal Eadrána an Chomhaontaithe um Tharraingt Siar

               Ms Corinna Wissels

               Ms Angelika Helene Anna Nussberger

               Mr Jan Klucka

               Sir Daniel Bethlehem

               Ms Gabrielle Kaufmann-Kohler

               Gnáthchomhaltaí an Phainéil Eadrána um an gComhaontú um Tharraingt Siar

               An tAontas Eorpach:

               Mr Hubert Legal

               Ms Helena Jaderblöm

               Ms Ursula Kriebaum

               Mr Jan Wouters

               Mr Christoph Walter Hermann

               Mr Javier Diez-Hochleitner

               Ms Alice Guimaraes-Purokoski

               Mr Barry Doherty

               Ms Tamara Capeta

               Mr Nico Schrijver

               An Ríocht Aontaithe:

               Sir Gerald Barling

               Sir Christopher Bellamy

               Mr Zachary Douglas

               Sir Patrick Elias

               Dame Elizabeth Gloster

               Sir Peter Gross

               Mr Toby Landau QC

               Mr Dan Sarooshi QC

               Ms Jemima Stratford QC

               Sir Michael Wood

                     (1)

                  IO L 29, 31.1.2020, lch.7.

    ---documentbreak--- NA ---documentbreak---

               AN COIMISIÚN EORPACH
            An Bhruiséil,27.1.2021
            COM(2020) 841 final/2
            COM(2020) 841 final of 14.12.2020 downgraded on 27.1.2021
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú ag an gComhaontú um Tharraingt Siar Ríocht Aontaithe na Breataine Móire agus Thuaisceart Éireann as an Aontas Eorpach agus as an gComhphobal Eorpach do Fhuinneamh Adamhach a mhéid a bhaineann le cinneadh a ghlacadh lena mbunófar liosta de 25 dhuine atá toilteanach agus inniúil ar a bheith ina gcomhaltaí ar phainéal eadrána faoin gComhaontú agus ar liosta cúltaca de dhaoine atá toilteanach agus inniúil ar a bheith ag feidhmiú mar chomhaltaí de chuid an Aontais de phainéal eadrána faoin gComhaontú

               IARSCRÍBHINN II

               Dréachtnóta le cur i gceangal le Miontuairiscí Chruinniú an Chomhchoiste um Tharraingt Siar, an xx Nollaig 2020, lena Leagtar Amach na Nósanna Imeachta le haghaidh na gCathaoirleach a bheidh ann amach anseo a Ainmniú i liosta na gcathaoirleach le haghaidh Phainéal Eadrána an Chomhaontaithe um Tharraingt Siar

                  Ghlac an Comhchoiste inniu an liosta de 25 dhuine atá toilteanach agus inniúil ar a bheith ag feidhmiú mar chomhaltaí ar phainéal eadrána i gcomhréir le hAirteagal 171 den Chomhaontú um Tharraingt Siar. Meabhraíonn na Páirtithe gur roghnaíodh an cúigiú duine ar liosta na gcathaoirleach tar éis crannchur a bhí ann an 9 Nollaig 2020 i láthair ionadaithe ón dá Pháirtí.

                  Chun cothromaíocht a áirithiú le himeacht ama, ba cheart feidhm a bheith ag córas uainíochta a fheidhmeoidh mar a leanas: nuair a thiocfaidh folúntas i bpost a bheidh ag cathaoirleach a bheidh á chur i láthair ag páirtí a bhfuil trí áit ar an liosta de chúig cinn, cuirfidh an Páirtí eile triúr iarrthóirí i láthair as a roghnóidh an chéad Pháirtí cathaoirleach laistigh de thrí lá oibre chun an folúntas sin a líonadh.

                  Má tá post ag cathaoirleach a chuireann an Páirtí i láthair a bhfuil dhá áit ar an liosta de chúig cinn ag a chuid iarrthóirí, ní bheidh aon uainíocht ann agus cuirfidh an Páirtí sin triúr iarrthóirí i láthair as a roghnóidh an Páirtí eile cathaoirleach laistigh de thrí lá oibre chun an folúntas sin a líonadh.

                  Dá réir sin, ní bheidh níos lú ná beirt chathaoirleach ar liosta na gcathaoirleach a chuir gach Páirtí i láthair tráth ar bith.

                  Tar éis gach athsholáthair chathaoirligh mar a leagtar amach thuas, ba cheart don Chomhchoiste an liosta de 25 dhuine a leasú le cinneadh a ghlacfar i gcomhréir le hAirteagal 171 den Chomhaontú um Tharraingt Siar.

                  In aon chás, déanfaidh an Comhchoiste athbhreithniú ar an liosta de 25 dhuine dhá bhliain tar éis theacht i bhfeidhm an Chinnidh ón gComhchoiste a glacadh inniu. Déanfaidh na Páirtithe a lándícheall liosta de chúigear a mholadh go comhpháirteach le linn an athbhreithnithe sin, de réir mar a leagtar amach sa Chomhaontú um Tharraingt Siar. Ba cheart an liosta sin a chur in ionad an liosta a bhí ann roimhe sin tráth nach déanaí ná sé mhí ó thús an athbhreithnithe.

                  Mura féidir teacht ar chomhaontú maidir leis an gcúigiú cathaoirleach le linn an phróisis athbhreithnithe, an Páirtí a bhfuil dhá áit ar an liosta de chúig cinn ag an bpointe sin, cuirfidh sé triúr iarrthóirí i láthair as a roghnóidh an Páirtí eile cathaoirleach laistigh de thrí lá chun an áit sin ar an liosta a líonadh. Tar éis an phróisis athbhreithnithe, ba cheart don Chomhchoiste an liosta de 25 dhuine a leasú le Cinneadh a ghlacfar i gcomhréir le hAirteagal 171 den Chomhaontú um Tharraingt Siar.

                  Na hiarrthóirí ar fad a mholann Páirtí amháin le haghaidh a roghnaithe ag an bPáirtí eile de réir an nós imeachta a leagtar amach sa Nóta seo, ní mór dóibh na critéir atá leagtha amach in Airteagal 171 den Chomhaontú a shásamh, agus, i gcás ina measann Páirtí le réasún nach amhlaidh atá an cás, forchoimeádann sé an ceart agóid a dhéanamh in aghaidh an t-iarrthóir sin a chur san áireamh nó a cheapadh.

    ---documentbreak--- NA ---documentbreak--- NA ---documentbreak---

               AN COIMISIÚN EORPACH
            An Bhruiséil,27.1.2021
            COM(2020) 841 final/2
            COM(2020) 841 final of 14.12.2020 downgraded on 27.1.2021
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh sa Chomhchoiste arna bhunú ag an gComhaontú um Tharraingt Siar Ríocht Aontaithe na Breataine Móire agus Thuaisceart Éireann as an Aontas Eorpach agus as an gComhphobal Eorpach do Fhuinneamh Adamhach a mhéid a bhaineann le cinneadh a ghlacadh lena mbunófar liosta de 25 dhuine atá toilteanach agus inniúil ar a bheith ina gcomhaltaí ar phainéal eadrána faoin gComhaontú agus ar liosta cúltaca de dhaoine atá toilteanach agus inniúil ar a bheith ag feidhmiú mar chomhaltaí de chuid an Aontais de phainéal eadrána faoin gComhaontú

               IARSCRÍBHINN III

                  Painéal iarrthóirí atá toilteanach agus inniúil ar a bheith ag feidhmiú mar chomhaltaí Aontais ar phainéal eadrána faoin gComhaontú

               Mr Myron Nicolatos

               Mr Ezio Perillo

               Mr Vilenas Vadapalas

               Mr Andreas Müller

               Mr Pierre d’Argent

               Mr Radostin Georgiev Petrov

               Mr Costas Clerides

               Mr Antonin Mokry

               Mr Carri Ginter

               Mr Nikolaos Markopoulos

               Mr Jukka Snell

               Mr Janos Martonyi

               Ms Alessandra Pietrobon

               Mr Ignas Vegele

               Ms Anita Kovalevska

               Mr Kaj I. Hober

               Mr Matej Avbelj